**Plungės kredito unija**

**Mokėjimo paslaugų teikimo sąlygos**

*Ši redakcija galioja nuo 2025 m. spalio 5 d.*

[**I.** **BENDROSIOS NUOSTATOS** 3](#_Toc205218956)

[**II.** **SĄVOKOS** 3](#_Toc205218957)

[**III.** **SĄLYGŲ TAIKYMAS KREDITO UNIJOS PASLAUGOMS IR BENDRADARBIAVIMUI** 6](#_Toc205218958)

[**3.1.** **Sutarčių sudarymas** 6](#_Toc205218959)

[**3.2.** **Vienkartinio mokėjimo sutartis** 7](#_Toc205218960)

[**3.3.** **Informacija apie Vienkartines mokėjimo operacijas** 7](#_Toc205218961)

[**3.4.** **Pagrindinė mokėjimo sąskaita** 8](#_Toc205218962)

[**3.5.** **Klientų tapatybės nustatymas ir dokumentų tikrinimas** 8](#_Toc205218963)

[**IV.** **PASLAUGŲ TEIKIMAS IR NAUDOJIMAS** 9](#_Toc205218964)

[**4.1.** **Naudojimasis Mokėjimo paslaugomis** 9](#_Toc205218965)

[**4.2.** **Informacija, kuri turi būti pateikta Mokėjimo nurodyme** 9](#_Toc205218966)

[**4.3.** **Gavėjo duomenų patikrinimas vykdant Mokėjimo operacijas** 10](#_Toc205218967)

[**4.4.** **Momentinių Kredito pervedimų vykdymas** 11](#_Toc205218968)

[**4.5.** **Sutikimo pateikimas ir panaikinimas** 11](#_Toc205218969)

[**4.6.** **Mokėjimo nurodymo atšaukimo tvarka** 12](#_Toc205218970)

[**4.7.** **Mokėjimo nurodymo gavimo Kredito unijoje momentas** 12](#_Toc205218971)

[**4.8.** **Atsisakymas vykdyti Mokėjimo nurodymą** 13](#_Toc205218972)

[**4.9.** **Mokėjimo paslaugų įvykdymo terminai** 14](#_Toc205218973)

[**4.10.** **Mokėjimo operacijų limitai** 15](#_Toc205218974)

[**4.11.** **Komisinis atlyginimas** 15](#_Toc205218975)

[**4.12.** **Komisinio atlyginimo ataskaita** 16](#_Toc205218976)

[**4.13.** **Palūkanų normos ir valiutos keitimas** 16](#_Toc205218977)

[**4.14.** **Klientui teikiama informacija apie Mokėjimo operacijas** 17](#_Toc205218978)

[**V.** **KLIENTO IR KREDITO UNIJOS BENDRAVIMAS** 18](#_Toc205218979)

[**5.1.** **Kaip vyksta bendravimas tarp Kredito unijos ir jos Klientų** 18](#_Toc205218980)

[**VI.** **APSAUGOS PRIEMONĖS IR VEIKSMAI KILUS NESKLANDUMAMS** 20](#_Toc205218981)

[**6.1.** **Kliento atsakomybė už mokėjimo priemonių ir asmens saugumo duomenų apsaugą** 20](#_Toc205218982)

[**6.2.** **Kredito unijos iniciatyva vykdomas Mokėjimo operacijų, Sąskaitų ar priemonių blokavimas** 20](#_Toc205218983)

[**6.3.** **Kliento iniciatyva vykdomas Mokėjimo sąskaitos ar priemonių blokavimas** 21](#_Toc205218984)

[**6.4.** **Mokėjimo Sąskaitos ar priemonės blokavimas** 21](#_Toc205218985)

[**6.5.** **Neautorizuotos Mokėjimo operacijos ir jų sukeliami nuostoliai** 22](#_Toc205218986)

[**6.6.** **Mokėjimo sąskaitos tikrinimas ir pranešimų teikimas apie neteisėtas Mokėjimo operacijas** 22](#_Toc205218987)

[**6.7.** **Unikalaus identifikatoriaus ir informacijos naudojimas Mokėjimo operacijoms** 23](#_Toc205218988)

[**6.8.** **Kredito unijos atsakomybė už Mokėjimo operacijos įvykdymą** 23](#_Toc205218989)

[**VII.** **LĖŠŲ SUSIGRĄŽINIMAS IR MOKĖJIMŲ ATSEKAMUMAS** 24](#_Toc205218990)

[**7.1.** **Mokėjimo operacijų atsekimas ir Mokėjimo operacijų lėšų atgavimas** 24](#_Toc205218991)

[**7.2.** **Grynųjų pinigų grąžinimo tvarka** 25](#_Toc205218992)

[**VIII.** **NACIONALINĖS IR TARPTAUTINĖS SANKCIJOS** 25](#_Toc205218993)

[**8.1.** **Tarptautinių sankcijų taikymas ir paslaugų ribojimai** 25](#_Toc205218994)

[**IX.** **KITOS SĄLYGOS IR JŲ KEITIMAS** 26](#_Toc205218995)

[**9.1.** **Sąlygų keitimo tvarka ir kliento teisės** 26](#_Toc205218996)

[**9.2.** **Sąlygų išimtys** 26](#_Toc205218997)

[**9.3.** **Sutarčių galiojimas ir pabaiga** 26](#_Toc205218998)

[**9.4.** **Klientų teisių gynimas** 27](#_Toc205218999)

[**9.5.** **Kitos sąlygos** 28](#_Toc205219000)

# **BENDROSIOS NUOSTATOS**



**1.1.** Mokėjimo paslaugų teikimo sąlygos (toliau – Sąlygos) yra parengtos vadovaujantis Lietuvos Respublikos ir Europos Sąjungos teisės aktais, reglamentuojančiais mokėjimo paslaugų teikimą Kredito unijoje. Šios Sąlygos nustato bendrą Mokėjimo paslaugų ir operacijų vykdymo tvarką bei apibrėžia Kliento ir Kredito unijos teises, pareigas ir atsakomybes.

**1.2.** Sąlygos taikomos visiems su Mokėjimo paslaugų teikimu susijusiems Kliento ir Kredito unijos dalykiniams santykiams atsirandantiems pagal Sutartis, nepriklausomai nuo to, kokiomis Kredito unijos Mokėjimo paslaugomis Klientas naudojasi.

**1.3.** Sąlygas vienašališkai nustato Kredito unija. Klientui naudojantis Kredito unijos teikiamomis Mokėjimo paslaugomis, Klientui taikoma Mokėjimo paslaugų suteikimo dieną galiojanti Sąlygų redakcija.

**1.4.** Be šių Sąlygų, su Mokėjimo paslaugų teikimu susijusius santykius tarp Kredito unijos ir Kliento nustato įstatymai, kiti teisės aktai, Kredito unijos patvirtintos taisyklės (tvarkos), Įkainiai, Paslaugų teikimo sąlygos, Bendroji sutartis bei Sutartys dėl konkrečių paslaugų teikimo, jei tokios sudaromos.

**1.5.** Klientas su Sąlygomis, Įkainiais ir Paslaugų teikimo sąlygomis turi susipažinti prieš sudarydamas Bendrąją Sutartį arba, jei Bendroji Sutartis jau sudaryta, prieš pradėdamas naudotis Kredito unijos paslaugomis (pvz., prieš pateikiant Mokėjimo nurodymą).

**1.6.** Su Sąlygomis ir Įkainiais Klientas gali susipažinti Kredito unijos interneto svetainėje arba Kredito unijos klientų aptarnavimo vietose. Kliento prašymu jam gali būti įteiktas Sąlygų, Įkainių ir Paslaugų teikimo sąlygų egzempliorius.

**1.7.** Sąlygos yra sudedamoji Kredito unijos ir Kliento sudarytos Sutarties dėl konkrečios Mokėjimo paslaugos dalis. Jei šių Sąlygų nuostatos prieštarauja po jų įsigaliojimo sudarytų Sutarčių dėl Mokėjimo paslaugų teikimo nuostatoms, taikomos Sutarčių nuostatos. Tačiau jei prieštaravimai kyla dėl Sutarčių, sudarytų iki šių Sąlygų įsigaliojimo, pirmenybė teikiama šių Sąlygų nuostatoms.

# **SĄVOKOS**

**Autentiškumo patvirtinimas** – procedūra, kuria Kredito unija patikrina Mokėjimo paslaugų vartotojo tapatybę arba Mokėjimo priemonės naudojimo teisėtumą, įskaitant jos personalizuotus saugumo duomenis.

**Bendroji sutartis** – Sutartis, reglamentuojanti atskirų ir paskesnių Mokėjimo operacijų vykdymą, kurioje gali būti numatyta pareiga atidaryti Mokėjimo sąskaitą ir jos atidarymo, naudojimo, tvarkymo ir uždarymo sąlygos.

**Bekontakčiai atsiskaitymai** – mokėjimo būdas, kai mokėjimo kortelė, priartinama prie skaitytuvo prekybos vietoje.

**Blokavimas -** Mokėjimo operacijų ar lėšų apribojimas sąskaitoje pagal Mokėtojo prašymą arba Kredito unijos iniciatyva.

**CVC/CVV2 kodas** – saugos kodas, sudarytas iš skaitmenų ir atspausdintas kitoje mokėjimo kortelės pusėje, naudojamas vykdyti operacijas be fizinio kortelės pateikimo.

**Gavėjas** – Klientas, kuris Mokėjimo nurodyme yra nurodytas kaip Mokėjimo operacijos lėšų gavėjas.

**Išrašas** –dokumentas, parengtas Kredito unijos, kuriame nurodomos Mokėjimo sąskaitoje įvykdytos Mokėjimo operacijos, per tam tikrą laikotarpį.

**Mobilioji programėlė** – Kliento parsisiųsta ir į jo įrenginį (pvz.: išmanųjį telefoną) instaliuota LKU programėlė, kuria Klientas gali atlikti leidžiamas Mokėjimo operacijas ir kitus veiksmus.

**Įkainiai** – Kredito unijoje nustatyta tvarka patvirtinti Kredito unijos teikiamų paslaugų ir produktų įkainiai.

**Elektroninė bankininkystė** –Kredito unijos teikiama paslauga/ priemonė, įskaitant ir Kredito unijos mobiliąją programėlę, kuria naudodamasis Klientas gali atlikti Mokėjimo ir kitas operacijas internetu pagal atitinkamoje Sutartyje nustatytą tvarką.

**Klientas** – fizinis arba juridinis asmuo, kuris naudojasi arba yra išreiškęs norą naudotis Kredito unijos teikiamomis paslaugomis kaip Mokėtojas ir/ ar Gavėjas.

**Komisinis atlyginimas** – Kredito unijos imamas atlyginimas (mokestis) už Mokėjimo operaciją ir (ar) su ja susijusias paslaugas, su Mokėjimo sąskaita susijusias paslaugas arba kuris yra susijęs su šiomis paslaugomis. Komisinio atlyginimo dydžiai skelbiami Įkainiuose arba Sutartyse.

**Komisinio atlyginimo ataskaita** – Kredito unijos paruoštas ir pateiktas nustatytos formos   
dokumentas, kuriame pateikiama informacija apie per tam tikrą laikotarpį Mokėjimo sąskaitoje sumokėtas ir gautas palūkanas bei visus sumokėtus Komisinius atlyginimus, susijusius su naudojimusi Mokėjimo sąskaita.

**Kredito pervedimas** – Mokėjimo paslauga, kai vadovaudamasi Kliento (Mokėtojo) pateiktu Mokėjimo nurodymu Kredito unija, kurioje Klientas (Mokėtojas) turi Mokėjimo sąskaitą, perveda Mokėjimo operacijos arba kelių Mokėjimo operacijų lėšas iš Kliento (Mokėtojo) Mokėjimo sąskaitos į Gavėjo Mokėjimo sąskaitą.

**Kredito unija** – Mokėjimo paslaugų teikėjas, Plungės kredito unija, juridinio asmens kodas 112041269, buveinės adresas Senamiesčio a.5, Plungė Lietuvos Respublika, įregistruota Lietuvos Respublikos juridinių asmenų registre, telefono numeris +37044872088 Kredito unijos interneto svetainė – [www.plun](http://www.plun)gesunija.lku.lt Kredito unijos elektroninio pašto adresas – zvku@lku.lt. Kredito unija yra įregistruota ir duomenys apie Kredito uniją kaupiami ir saugomi Lietuvos Respublikos Juridinių asmenų registre. Kredito unijos priežiūros institucija – Lietuvos bankas (adresas Gedimino pr. 6, LT-01103 Vilnius, tel. nr. +370 5 2680029, elektroninio pašto adresas: [info@lb.lt](mailto:info@lb.lt) , interneto svetainė: [www.lb.lt](http://www.lb.lt) ), jos išduotos licencijos numeris – 5 ir ši licencija suteikia teisę teikti visas licencines finansines paslaugas.

**Kredito unijos darbo diena** – diena ir laikas kai atidarytas Kredito unijos klientų aptarnavimo padalinys, teikiantis paslaugas Kientams, taip pat Kredito unijos nustatyta diena ar laikas, kai Kredito unija vykdo veiklą, būtiną konkrečiai Mokėjimo operacijai ar Mokėjimo paslaugai, kurioje dalyvauja Kredito unija, atlikti ar teikti. Kredito unija gali nustatyti skirtingas Kredito unijos darbo dienas ir laikus skirtingoms Mokėjimo operacijoms vykdyti ir/ ar skirtingoms Mokėjimo ir su jomis susijusioms paslaugoms teikti. Kredito unijos darbo dienos ir laikas, teikiant konkrečias Mokėjimo paslaugas, nurodytas Įkainiuose ar konkrečiose Paslaugos teikimo sąlygose, taip pat skelbiama Kredito unijos interneto svetainėje. Jeigu Įkainiuose, Paslaugų teikimo sąlygose ar Sutartyje nenustatyta kitaip, Kredito unijos darbo diena – diena, kuri nėra šeštadienis, sekmadienis ar kita Lietuvos Respublikos teisės aktuose nustatyta poilsio ar švenčių diena.

**LKU grupė** - tai Lietuvos kredito unijų grupė, vienijama Lietuvos centrinės kredito unijos (LCKU), kuri veikia pagal Lietuvos Respublikos kredito unijų įstatymą ir teikia finansines paslaugas.

**Mokėjimo inicijavimo paslauga** – mokėjimo paslauga, Kredito unijoje, kai Kliento prašymu, pateiktu Mokėjimo inicijavimo paslaugos teikėjui, Mokėjimo nurodymas inicijuojamas iš Mokėjimo sąskaitos, atidarytos Kredito unijoje.

**Mokėjimo inicijavimo paslaugos teikėjas** –mokėjimo paslaugų teikėjas, kuris teikia Mokėjimo inicijavimo paslaugą.

**Mokėjimo nurodymas** – Mokėtojo arba Gavėjo nurodymas savo Mokėjimo paslaugų teikėjui įvykdyti Mokėjimo operaciją .

**Mokėjimo operacija** – Mokėtojo, Mokėtojo vardu arba Gavėjo inicijuotas lėšų įmokėjimas, pervedimas arba išėmimas neatsižvelgiant į Mokėtojo ir Gavėjo pareigas, kuriomis grindžiama operacija.

**Mokėjimo operacijos autorizavimas** – Mokėtojo sutikimas įvykdyti Mokėjimo operaciją.

**Mokėjimo paslauga** – Kredito unijos teikiamos mokėjimo paslaugos, apibrėžtos Lietuvos Respublikos Mokėjimų įstatyme.

**Mokėjimo paslaugų teikėjas** – subjektas, kuris pagal Lietuvos Respublikos Mokėjimų įstatymą turi teisę teikti mokėjimo paslaugas.

**Mokėjimo priemonė** – Lietuvos centrinės kredito unijos išleista mokėjimo kortelė ar kita Kliento naudojama priemonė ir (arba) tam tikros procedūros, kurias Klientas naudoja Mokėjimo nurodymui inicijuoti ar kitoms Kredito unijos leidžiamoms paslaugoms gauti.

**Mokėjimo sąskaita** – Kliento vardu atidaryta sąskaita Kredito unijoje, naudojama Mokėjimo operacijoms vykdyti.

**Mokėtojas** –Klientas, kuris turi Mokėjimo sąskaitą ir leidžia vykdyti iš jos Mokėjimo nurodymus arba Klientas, kuris pateikia Mokėjimo nurodymus, neturėdamas sąskaitos.

**Momentinis kredito pervedimas** – Kredito pervedimas eurais, atliekamas nedelsiant, 24 valandas per parą ir bet kurią kalendorinę dieną, kuris vykdomas tarp Mokėjimo paslaugų teikėjų, prisijungusių prie momentinių mokėjimų sistemos.

**Neišieškoma lėšų suma –** Lietuvos Respublikos valstybės nustatytaminimali suma, kuri skolininkui paliekama jo sąskaitoje, kad būtų užtikrinti jo būtiniausi poreikiai. Ši suma nustatoma pagal minimalių vartojimo poreikių dydį (MVPD) ir gali būti keičiama pagal skolininko prašymą.

**Pagrindinė mokėjimo sąskaita** – Kliento vardu Bendrosios sutarties pagrindu atidaryta Sąskaita. Pagrindinės mokėjimo sąskaitos paslaugą sudarančios Mokėjimo paslaugos nurodytos LR mokėjimų įstatyme. Šiai sąskaitai taikomas teisės aktuose numatytas Komisinis atlyginimas.

**Pagrindinis valiutos keitimo kursas** – valiutos keitimo kursas, kurį nustato Kredito unija ar Kredito unijos nurodytas viešai prieinamas šaltinis ir pagal kurį keičiama valiuta.

**Paslaugų teikimo sąlygos** –Kredito unijos Klientui teikiamos konkrečios paslaugų teikimo sąlygos.

**Patvarioji laikmena** – laikmena, kurioje informacija Klientui pateikiama taip, kad jis galėtų ją saugoti ir atkurti jos nepakeičiant.

**Personalizuoti saugumo duomenys** – autentiškumo patvirtinimo tikslais naudojami duomenys, dėl kurių naudojimo susitarė Kredito unija ir Klientas.

**Pirkimas internetu kortele** – mokėjimo kortelės funkcionalumas, leidžiantis atsiskaityti kortele už prekes ir paslaugas internete, naudojantis mokėjimo kortelės duomenimis, ir, kur taikoma, užtikrinant papildomą mokėjimo kortelių naudotojų identifikavimą „Mastercard Identity Check“ sistemoje.

**Sąlygos** – šios Kredito unijos Mokėjimo paslaugų teikimo sąlygos su visais jų pakeitimais ir papildymais.

**Sankcijos** - bet kokios ekonominės ar finansinės sankcijos, embargai ar kitos ribojančios priemonės, kurias nustato, taiko ar administruoja Jungtinės Tautos, Europos Sąjunga, Lietuvos Respublika, Jungtinių Amerikos Valstijų vyriausybė (įskaitant Jungtinių Amerikos Valstijų Iždo departamento Užsienio lėšų kontrolės biuras (OFAC)), Jungtinė karalystė ir Šiaurės Airija, kitos šalys ar šių subjektų institucijos, kurių laikosi LKU grupė. Informacija apie tai, kokias Sankcijas įgyvendina LKU grupė, yra skelbiama viešai interneto svetainėje <https://lku.lt/pinigu-plovimo-prevencija>

**Sąskaitos informacijos paslauga** –paslauga, kai Kliento prašymu per Sąskaitos informacijos paslaugos teikėją internetu pateikiama konsoliduota informacija apie vieną ar kelias Kliento turimas Mokėjimo sąskaitas Kredito unijoje arba pas kitus Mokėjimo paslaugų teikėjus.

**Sąskaitos informacijos paslaugos teikėjas** –mokėjimo paslaugų teikėjas, kuris teikia Sąskaitos informacijos paslaugą.

**Sutartis** – bendrai vartojama sąvoka, kuri apima Šalių sudarytas Sutartis ar kitų su Mokėjimo paslaugomis susijusių paslaugų Sutartis (pvz. mokėjimo, kortelės sutartis, periodinio kredito pervedimo sutartis, Bendroji sutartis, Vienkartinio mokėjimo sutartis), jei tokios būtų, ir pan.

**Sutikimas** – Kliento sutikimas Mokėjimo operacijai inicijuoti ir (ar) įvykdyti ar kitai Mokėjimo paslaugai teikti.

**Šalys** –Sutartį sudarę Klientas ir Kredito unija, kurių kiekvienas atskirai gali būti vadinami Šalimi.

**Tapatybės patvirtinimo priemonės** – Kliento ar jo įgalioto atstovo tapatybės patvirtinimui naudojama priemonė, kuri gali būti parašas (fizinis ar elektroninis), Kredito unijos suteiktas asmens identifikavimo kodas (PIN), asmens tapatybę patvirtinantys dokumentai arba kiti autentifikacijos būdai (slaptažodžiai, kodai, raktai ar biometriniai duomenys). Šios priemonės taikomos pagal Kredito unijos ir Kliento sutartą tvarką.

**Trečiasis asmuo** – bet kuris fizinis ar juridinis asmuo, išskyrus Šalis.

**Unikalus identifikatorius** – raidžių, skaičių ar simbolių derinys, kurį Mokėjimo paslaugų teikėjas suteikia Mokėjimo paslaugų vartotojui ir pagal kurį vienareikšmiškai atpažįstamas Mokėjimo operacijoje dalyvaujantis Mokėjimo paslaugų vartotojas ir (ar) Mokėjimo operacijoje naudojama jo Mokėjimo sąskaita, sudaromas pagal tarptautinį IBAN *(International Bank Account Number*) standartą.

**Užsienio valstybė** – valstybė, kuri nėra Valstybė narė.

**Valstybė narė** – Europos Sąjungos valstybė narė, taip pat Europos ekonominės erdvės (EEE) valstybė., bei Andora, Monakas, San Marinas, Jungtinė Karalystė, Šveicarija bei Vatikanas.

**Vartotojas** – siekiantis sudaryti arba sudaręs Sutartį fizinis asmuo (Klientas), kuris veikia siekdamas tikslų, nesusijusių su savo verslu, prekyba ar profesine veikla.

**Vienkartinė mokėjimo operacija** – Mokėjimo operacija, kurios vykdymui nesudaroma Bendroji sutartis.

**Vienkartinio mokėjimo sutartis** – Sutartis, reglamentuojanti Vienkartinės mokėjimo operacijos vykdymą, kuri yra sudaroma, kai Klientas pageidauja įvykdyti Vienkartinę mokėjimo operaciją.

# **SĄLYGŲ TAIKYMAS KREDITO UNIJOS PASLAUGOMS IR BENDRADARBIAVIMUI**

# **Sutarčių sudarymas**

1. Bendroji sutartis sudaroma, jeigu Klientas pageidauja atidaryti Kredito unijoje Mokėjimo sąskaitą ir (ar) atlikti pavienes arba pasikartojančias Mokėjimo operacijas, kurių įvykdymui reikalinga Mokėjimo sąskaita. Bendroji sutartis sudaroma lietuvių kalba. Klientui sutinkant apmokėti vertimo išlaidas, gali būti įteiktas į kitą kalbą išverstas Bendrosios sutarties egzempliorius. Bendroji sutartis laikoma sudaryta, kai Kredito unija ir Klientas susitaria dėl Mokėjimo sąskaitos atidarymo Sąlygų, atliekamų Mokėjimo sąskaitoje.
2. Atsižvelgiant į Kredito unijos, Kliento ir visuomenės interesus, Kredito unija turi teisę apriboti ratą asmenų, su kuriais Kredito unija yra susijusi sutartiniais santykiais ir/ ar kuriems teikia paslaugas, išskyrus atvejus, kai galiojančiuose teisės aktuose numatyta kitaip. Kredito unija, prieš sudarydama arba atsisakydama sudaryti Bendrąją sutartį, privalo visapusiškai įvertinti visą jam žinomą informaciją ir aplinkybes.
3. Kredito unija visais atvejais atsisako sudaryti Bendrąją sutartį su Klientu, jeigu tai prieštarauja teisės aktams. Be to, Kredito unija gali atsisakyti sudaryti Bendrąją sutartį su Klientu dėl svarbių priežasčių, kai:
4. Klientas nepateikia, vengia arba atsisako pateikti duomenis ir/ar dokumentus, reikalingus Kliento, jo atstovo ar Naudos gavėjo tapatybės identifikavimui ir/ ar Kliento, kuris yra juridinis asmuo, nuosavybės ir kontrolės struktūros nustatymui, arba slepia naudos gavėjo tapatybę, arba naudojasi juridiniais asmenimis, kurie realiai nevykdo jokios veiklos;
5. Klientas nepateikia pakankamai įrodymų ir/ ar dokumentų, pagrindžiančių lėšų ar kito turto teisėtus įgijimo pagrindus ir/ar šaltinį (kilmę) arba Sąskaitoje atliktas (atliekamas) operacijas, arba vengia ar atsisako pateikti minėtus įrodymus ir/ar dokumentus, Kliento veikloje naudojamas trišalių atsiskaitymų modelis (pvz. kai realus prekių gavėjas nesutampa su už prekes atsiskaitančiu asmeniu) arba yra kitų aplinkybių, leidžiančių daryti prielaidas, kad asmuo yra susijęs su pinigų plovimu ir/ar teroristų finansavimu;
6. Kredito unijai pateiktuose dokumentuose Klientas nurodo neteisingą ir/ ar nepakankamą informaciją, slepia dokumentus ir/ar informaciją, pateikia dokumentus, keliančius abejonių dėl jų tikrumo ar autentiškumo, arba pateikti dokumentai ir/ ar informacija neatitinka teisės aktuose ir/ ar Kredito unijos nustatytų reikalavimų;
7. Kredito unija neturi galimybių nustatyti Kliento lėšų kilmės ar įvertinti ir visiškai suprasti veiklos pobūdžio, taip pat kai Kliento vykdoma veikla gali pakenkti ar turėti neigiamą poveikį Kredito unijos ir LKU grupės vardui ir reputacijai;
8. Kredito unijai pagal vidaus teisės aktus nepriimtina rizika dėl Kliento esamų ar buvusių sutarčių nevykdymo, veiklos pobūdžio, partnerių, vykdomų / vykdytų operacijų padidintos pinigų plovimo ir/ ar teroristų finansavimo rizikos, žinoma informacija apie Kliento galimai vykdomą neteisėtą veiklą;
9. Klientas savo veiksmais yra padaręs nuostolių kitiems LKU grupei priklausantiems asmenims, arba sukėlęs tokių nuostolių galimybę arba pakenkė Kredito unijos arba LKU grupei priklausančių asmenų reputacijai;
10. Klientai yra asmenys, kuriems taikomos Sankcijos, Klientai nesilaiko, pažeidžia ir/ar vengia laikytis Sankcijų reikalavimų;
11. Klientas planuoja ar vykdo veiklą, neatitinkančią Kredito unijos tvarios veiklos, žmogaus teisių užtikrinimo, skaidrumo, lyčių lygybės, moralės ir etikos principų, arba kitą veiklą, kuri nepriimtina Kredito unijai;
12. Kliento sąskaitomis be teisėto pagrindo naudojasi tretieji asmenys arba, Kredito unijos nuomone, yra laikomos ar patenka ne Klientui priklausančios lėšos, arba sąskaitą naudoja tranzitiniais tikslais;
13. pagal Kredito unijai žinomą informaciją Klientas vykdo veiklą neturėdamas tam reikalingų kompetentingų valstybės institucijų išduotų licencijų ar kitokių leidimų.

# **Vienkartinio mokėjimo sutartis**

* + 1. Vienkartinio mokėjimo sutartis sudaroma, jei Klientas pageidauja Vienkartinės mokėjimo operacijos, kuriai atlikti Kredito unija nereikalauja atidaryti Mokėjimo sąskaitos.
    2. Vienkartinio mokėjimo sutartis laikoma sudaryta, kai Kredito unija ir Klientas susitaria dėl Vienkartinės mokėjimo operacijos paslaugos teikimo sąlygų.

# **Informacija apie Vienkartines mokėjimo operacijas**

* + 1. Iki Vienkartinės mokėjimo sutarties sudarymo arba prieš pateikdama pasiūlymą sudaryti tokią sutartį Kredito unija sudaro galimybę Klientui lengvai prieinamu būdu susipažinti su Vienkartinių mokėjimo operacijų vykdymo sąlygomis. Vienkartinių mokėjimo operacijų atlikimo sąlygos:
* norėdamas, kad Mokėjimo nurodymas būtų tinkamai įvykdytas, Klientas turi nurodyti Kredito unijai Unikalų identifikatorių ir (ar) kitą Kredito unijos reikalaujamą informaciją (nustatytais atvejais);
* ilgiausia teikiamos Mokėjimo paslaugos įvykdymo trukmė nurodyta šių Sąlygų 4.9 dalyje;
* jei atliekant Mokėjimo operaciją keičiama valiuta, taikomas Pagrindinis valiutos keitimo kursas;
* atliekant Vienkartines mokėjimo operacijas, taip pat taikomos šių Sąlygų nuostatos.
  + 1. Gavusi Mokėjimo nurodymą atlikti Vienkartinę mokėjimo operaciją, Kredito unija Klientui (Mokėtojui) nedelsdama sudaro galimybę lengvai prieinamu būdu susipažinti su:
* informacija, pagal kurią Klientas atpažįsta Mokėjimo operaciją, ir su gavėju susijusia informacija;
* Mokėjimo operacijos suma Mokėjimo nurodyme nurodyta valiuta;
* už Mokėjimo operaciją Kliento mokamo Komisinio atlyginimo suma ir nurodyta kaip išskaidyta Komisinio atlyginimo suma;
* Pagrindiniu valiutos keitimo kursu ir Mokėjimo operacijos suma po valiutos keitimo, jeigu atliekant Mokėjimo operaciją buvo keičiama valiuta;
* Mokėjimo nurodymo gavimo data.
  + 1. Kliento prašymu Sąlygų 3.3.1. punkte nurodytą informaciją Kredito unija jam pateikia raštu ar naudojant kitą Kredito unijai priimtiną Patvariąją laikmeną.

# **Pagrindinė mokėjimo sąskaita**

1. Klientas turi teisę kreiptis į Kredito uniją, dėl Pagrindinės mokėjimo sąskaitos atidarymo.
2. Klientas, turintis Mokėjimo sąskaitą Kredito unijoje, turi teisę nurodyti pakeisti šią Mokėjimo sąskaitą į Pagrindinę mokėjimo sąskaitą Kredito unijoje neatlygintinai, išsaugant unikalų Mokėjimo sąskaitos numerį, ir turi teisę Pagrindinę Mokėjimo sąskaitą neatlygintinai pakeisti į kitą Mokėjimo sąskaitą. Vartotojo turimos Mokėjimo sąskaitos pakeitimo į Pagrindinę mokėjimo sąskaitą procedūra vykdoma *mutatis mutandis* laikantis Pagrindinės mokėjimo sąskaitos atidarymo tvarkos
3. Kredito unija, ne vėliau kaip per 10 darbo dienų nuo Kliento prašymo ir visos reikiamos informacijos gavimo dienos, priima sprendimą atidaryti Pagrindinę mokėjimo sąskaitą ir sudaro su Vartotoju Bendrąją sutartį arba priima sprendimą atsisakyti ją atidaryti.
4. Kredito unija turi teisę neatidaryti Pagrindinės mokėjimo sąskaitos, jei Lietuvos Respublikoje veikiančioje Mokėjimo paslaugų teikėjo įstaigoje Klientas jau turi Pagrindinę mokėjimo sąskaitą ir / arba Klientas nepagrindė savo profesinių, ekonominių, socialinių arba asmeninių ryšių su Lietuvos Respublika, ir / arba atidarius Pagrindinę mokėjimo sąskaitą būtų pažeistos Lietuvos Respublikos Pinigų plovimo ir teroristų finansavimo prevencijos įstatymas ar Sankcijų taikymą reglamentuojančių teisės aktų nuostatos.
5. Kredito unija, priėmusi sprendimą atsisakyti atidaryti Pagrindinę mokėjimo sąskaitą, nedelsdama raštu popieriuje arba naudojant kitą Patvariąją laikmeną nemokamai informuoja Vartotoją ir nurodo konkrečias atsisakymo priežastis, išskyrus Lietuvos Respublikos Mokėjimų įstatymo 71 straipsnio 8 dalyje nurodytus atvejus. Kredito unija informuoja Klientą apie sprendimo atsisakyti atidaryti Pagrindinę mokėjimo sąskaitą apskundimo tvarką, Vartotojo teisę kreiptis į ginčus ne teismo tvarka nagrinėjančią instituciją ir nurodo jos kontaktinius duomenis.
6. Maksimalų mėnesinį Komisinį atlyginimą už Pagrindinės mokėjimo sąskaitos paslaugą nustato Lietuvos bankas.
7. Pagrindinės mokėjimo sąskaitos paslaugą sudarančios paslaugos ir taikomo Komisinio atlyginimo dydis skelbiami Kredito unijos mokėjimų paslaugų Įkainiuose. Komisinis atlyginimas taikomas visais atvejais, nepriklausomai nuo to, ar Klientas naudojasi visomis paslaugomis, ar tik dalimi jų.
8. Socialiai remtiniems klientams, kuriems paskirta piniginė socialinė parama pagal Lietuvos Respublikos Piniginės socialinės paramos nepasiturintiems gyventojams įstatymą, taikomas 50 procentų mažesnis komisinis atlyginimas nei nustatytas maksimalus komisinis atlyginimas už Pagrindinės mokėjimo sąskaitos paslaugą.
9. Lietuvos bankui nustačius naują maksimalų Komisinį atlyginimą už Pagrindinės mokėjimo sąskaitos paslaugą ir/ ar pakeitus Pagrindinės mokėjimo sąskaitos sudėtį, Kredito unija peržiūri ir, jei reikalinga, vienašališkai pakeičia Pagrindinės mokėjimo sąskaitos paslaugą sudarančių Mokėjimo paslaugų ir mokėjimo operacijų krepšelį ir Pagrindinei mokėjimo sąskaitai taikomą Komisinį atlyginimą, ir naujas Mokėjimo paslaugas ir Komisinį atlyginimą pradeda taikyti ne vėliau kaip nuo Lietuvos banko priimto sprendimo apie atnaujintų Mokėjimo paslaugų ir Komisinio atlyginimo įsigaliojimą dienos.
10. Kredito unija turi teisę vienašališkai nutraukti Bendrąją sutartį dėl Pagrindinės mokėjimo sąskaitos, jei yra bent viena iš šių aplinkybių:

* Klientas pažeidė Lietuvos Respublikos Pinigų plovimo ir teroristų finansavimo prevencijos įstatymo nostatas dėl pinigų plovimo (ar) teroristų finansavimo prevencijos priemonių arba kitaip tyčia naudojo Pagrindinę mokėjimo sąskaitą neteisėtais tikslais;
* Pagrindinėje mokėjimo sąskaitoje nebuvo vykdomos jokios Mokėjimo operacijos ilgiau nei 24 mėnesius;
* Klientas pateikė neteisingą informaciją siekdamas atidaryti Pagrindinę mokėjimo sąskaitą;
* Klientas nepateikė pagrindžiančių dokumentų dėl savo profesinių, ekonominių, socialinių ar asmeninių ryšių su Lietuvos Respublika, kai to prašoma;
* Klientas nebelaikomas teisėtai Valstybėje narėje gyvenančiu asmeniu;
* Klientas turi kitą sąskaitą kitoje Lietuvos Respublikoje veikiančioje Mokėjimo paslaugų teikėjo įstaigoje, kurioje jam teikiama Pagrindinės mokėjimo sąskaitos paslauga;

# **Klientų tapatybės nustatymas ir dokumentų tikrinimas**

1. Kliento identifikavimui yra nustatomas jo vardas, pavardė, asmens kodas ir (arba) gimimo data, pilietybė, gimimo valstybė, gyvenamoji vieta, asmens tapatybę patvirtinantys dokumentai, jų numeriai, išdavimo bei galiojimo pabaigos datos bei kiti asmens tapatybę patvirtinantys duomenys. Fiziniai asmenys identifikuojami pagal pateikiamus Kredito unijai priimtinus dokumentus – Lietuvos Respublikos piliečio pasą, užsienio valstybės piliečio pasą, asmens tapatybės kortelę arba kitus Kredito unijai priimtinus dokumentus.
2. Identifikuojant juridinį asmenį yra nustatomas ir fiksuojamas jo pavadinimas, buveinės bei faktinės veiklos vykdymo adresai, juridinio asmens kodas bei kiti juridinio asmens tapatybę patvirtinantys duomenys. Juridinis asmuo Kredito unijoje identifikuojamas pagal jo registracijos išrašą ar kitus Kredito unijai priimtinus dokumentus ir duomenis.
3. Be paties Kliento, Klientui priklausančiomis lėšomis ir kitu turtu, esančiu Kredito unijoje, naudotis ir disponuoti gali tinkamus įgalinimus turintis teisėtas Kliento atstovas.
4. Kliento atstovas gali atstovauti Klientui santykiuose su Kredito unija, jeigu atstovas pateikia jam suteiktus įgalinimus patvirtinantį dokumentą (sutartį, įgaliojimą ar pan.). Įgalinimus patvirtinantis dokumentas turi atitikti Lietuvos Respublikos įstatymuose ir kituose teisės aktuose tokių dokumentų formai bei turiniui nustatytus reikalavimus.
5. Kredito unija turi teisę reikalauti, kad Klientas, kuris yra fizinis asmuo, atliktų veiksmus pats asmeniškai, o ne per atstovą. Toks Kredito unijos reikalavimas gali būti pateikiamas dėl svarbių priežasčių, siekiant apsaugoti teisėtus Kliento ir/ ar Kredito unijos interesus, taip pat tais atvejais, kai sandoris neatsiejamai susijęs su Kliento asmeniu (pvz., išduodant Tapatybės patvirtinimo priemones).
6. Kredito unija priima tik tokius jai pateikiamus Kliento atstovo įgalinimus patvirtinančius dokumentus, kuriuose aiškiai ir nedviprasmiškai įvardintas Klientas, Kliento atstovas bei Kliento atstovui suteikiamų įgalinimų apimtis. Kredito unija turi teisę atsisakyti priimti šiame punkte paminėtų sąlygų neatitinkančius dokumentus.
7. Tuo atveju, jei dokumentai, patvirtinantys Kliento atstovui suteiktus įgalinimus, sudaromi ne Kredito unijos patalpose, Kredito unija turi teisę reikalauti, kad tokie dokumentai būtų patvirtinti notariškai.
8. Tuo atveju, jei Klientas panaikina savo atstovo įgalinimus anksčiau, negu tokio atstovo įgalinimus patvirtinančio Kredito unijai pateikto dokumento galiojimo termino pabaiga (pvz., panaikina prieš terminą įgaliojimą, atleidžia juridinio asmens vadovą ir pan.), Klientas privalo nedelsiant raštu pranešti Kredito unijai apie tokį faktą. Visi iki šiame punkte nurodyto Kliento rašytinio pranešimo gavimo Kredito unijoje dienos Kliento atstovo Kliento vardu pateikti Kredito unijai Nurodymai, sudarytos Sutartys ar atlikti kiti veiksmai yra laikomi pateiktais/ atliktais Kliento tinkamai įgalioto asmens.
9. Siekdama apsaugoti teisėtus Kliento ir/ ar Kredito unijos interesus, Kredito unija turi teisę laikinai nevykdyti Kliento atstovo prašymų ir/ ar Nurodymų, kol yra tikrinami Kliento atstovo įgalinimus patvirtinantys dokumentai.

# **PASLAUGŲ TEIKIMAS IR NAUDOJIMAS**

# **Naudojimasis Mokėjimo paslaugomis**

* + 1. Pagrindinės Mokėjimo paslaugų sąlygos yra apibrėžtos Sąlygose, Bendroje sutartyje, Paslaugų teikimo sąlygose, Sutartyse ir Kliento teikiamuose, pasirašytuose prašymuose suteikti paslaugą.
    2. Kredito unija turi teisę iš dalies arba visiškai perduoti Kliento (Mokėtojo) pateikto Mokėjimo nurodymo vykdymą Tretiesiems asmenims, jeigu to reikalauja Kliento (Mokėtojo interesai ir (ar) Mokėjimo nurodymo vykdymo esmė.
    3. Kredito unija Kliento (Mokėtojo) pateiktą Mokėjimo nurodymą įvykdo Paslaugų teikimo sąlygose ir Įkainiuose nustatytais terminais. Kredito unija užtikrina, kad ne vėliau nei per Sąlygose ir Įkainiuose nurodytą terminą lėšos yra įskaitomos į Gavėjo Mokėjimo paslaugų teikėjo sąskaitą.
    4. Klientas gali naudotis Mokėjimo paslaugomis, jeigu jo turimos techninės priemonės, saugumo priemonės, ryšio ir programinė įranga atitinka Kredito unijos nustatytus reikalavimus ir leidžia operacijas su Mokėjimo sąskaita atlikti saugiai, neatskleidžiant jokių duomenų Tretiesiems asmenims

# **Informacija, kuri turi būti pateikta Mokėjimo nurodyme**

1. Kliento pateikiami Mokėjimo nurodymai turi būti aiškūs, tikslūs ir nedviprasmiški, kad būtų galima juos tinkamai įvykdyti. Klientas atsakingas už pateiktų duomenų teisingumą ir privalo juos patikrinti prieš pasirašydamas/ patvirtindamas Mokėjimo nurodymą. Kredito unija neatsako už klaidas ar neatitikimus, Kliento pateiktuose Mokėjimo nurodymuose, įskaitant jų rekvizitų teisingumą.
2. Kredito unija, vykdydama Kliento inicijuotus Mokėjimo nurodymus, perduoda Gavėjo Mokėjimo paslaugų teikėjui Mokėjimo nurodyme pateiktą informaciją ( įskaitant ir Mokėjimo nurodyme pateiktus Kliento asmens duomenis) tiesiogiai arba per Trečiuosius asmenis .
3. Jeigu į Mokėjimo sąskaitą įskaitomos lėšos, kai Mokėjimo nurodyme Mokėtojas buvo nurodęs klaidingą Unikalų identifikatorių ir Klientas (Gavėjas) nesutinka lėšų grąžinti ir nepateikė pagrįsto nesutikimo dėl asmens duomenų perdavimo (taikoma fiziniam asmeniui), Kredito unija perduos Kliento (Gavėjo) asmens duomenis Mokėtojo Mokėjimo paslaugų teikėjui.

# **Gavėjo duomenų patikrinimas vykdant Mokėjimo operacijas**

* + 1. Vykdant Mokėjimo operacijas, jeigu Gavėjo Mokėjimo paslaugų teikėjas yra Europos Sąjungos ir euro zonos valstybėje, Klientui įvedus Gavėjo vardą ir pavardę arba pavadinimą, bei Gavėjo sąskaitos numerį, Kredito unija kreipiasi į Gavėjo Mokėjimo paslaugų teikėją su prašymu patikrinti ar Gavėjo vardas ir pavardė arba pavadinimas atitinka Gavėjo sąskaitos numerį. Jeigu Gavėjo Mokėjimo paslaugų teikėjas yra Europos Sąjungos valstybėje, nepriklausančioje euro zonai, duomenų patikrinimas bus vykdomas tik tada, jeigu Gavėjo Mokėjimo paslaugų teikėjas teikia duomenų patikrinimo paslaugą. Gavusi informaciją iš Gavėjo paslaugų teikėjo Kredito unija Klientui pateiks informaciją ar Kliento nurodytas Gavėjo vardas ir pavardė arba pavadinimas bei sąskaitos numeris atitinka Gavėjo Mokėjimo paslaugų teikėjo turimai informacijai.
    2. Gavėjo patikrinimo paslaugos pagalba Klientas turės galimybę įsitikinti, ar Kliento pateiktame Mokėjimo nurodyme dėl aukščiau nurodyto Kredito pervedimo atlikimo nurodytas Sąskaitos numeris pagal Gavėjo Paslaugų teikėjo Kredito unijai pateiktą informaciją sutampa su tame pačiame Mokėjimo nurodyme nurodytu Gavėjo vardu ir pavarde arba pavadinimu.
    3. Gavėjo duomenų patikrinimas vykdomas visada ir yra nemokamas.
    4. Po atlikto patikrinimo Kredito unija Klientui pateiks vieną iš žemiau pateiktų pranešimų:
* **Gavėjo pavadinimas atitinka**. Šis pranešimas nurodo, kad Kliento nurodytas vardas ir pavardė arba pavadinimas visiškai sutampa su Gavėjo Mokėjimo paslaugų teikėjo turima informacija;
* **Gavėjo pavadinimas beveik atitinka**. Šis pranešimas nurodo, kad Kliento nurodytas vardas ir pavardė arba pavadinimas ne pilnai sutampa su Gavėjo Mokėjimo paslaugų teikėjo turima informacija. Papildomai bus nurodomas su Kliento pateiktu sąskaitos numeriu susijęs Gavėjo pardas ir pavardė arba pavadinimas;
* **Gavėjo pavadinimas neatitinka**. Šis pranešimas nurodo, kad Kliento nurodytas vardas ir pavardė arba pavadinimas ženkliai nesutampa su Gavėjo Mokėjimo paslaugų teikėjo turima informacija ir lėšos gali būti pervestos į Kliento nurodyto Gavėjui nepriklausančią sąskaitą;
* **Nepavyksta patikrinti, nes Gavėjo sąskaita yra už euro zonos ribų**. Šis pranešimas nurodo, kad šiuo atveju Gavėjo duomenų patikrinimas yra neįmanomas, nes Gavėjo Mokėjimo paslaugų teikėjas neteikia informacijos apie savo Klientus;
* **Nepavyksta patikrinti.** Šis pranešimas nurodo, kad Gavėjo patikrinimas šiuo metu yra neįmanomas dėl techninių ar kitų sutrikimų. Klientui yra rekomenduojama, jeigu tai įmanoma, atidėti Mokėjimo operaciją;
  + 1. Nepriklausomai nuo Kredito unijos pateiktos informacijos Klientas visada gali autorizuoti savo Mokėjimo nurodymą.
    2. Jeigu Klientas autorizuoja savo Mokėjimo nurodymą, nepaisydamas pateiktos informacijos, kad lėšos gali būti pervestos ne tam Gavėjui, kuriam Klientas norėjo lėšas pervesti, visa atsakomybė tenka Klientui ir Kredito unija už klaidingą lėšų pervedima neatsako žemiau nurodytais atvejais:
       - Kredito unija Klientui pateikia informaciją, kad Gavėjo vardas ir pavardė arba pavadinimas neatitinka ar beveik atitinka Gavėjo sąskaitos numerį;
       - Gavėjo duomenų patikrinimas yra neįmanomas nes Gavėjo Mokėjimo paslaugų teikėjas yra ne euro zonos valstybėje;
       - Dėl laikinų techninių ar kitokių sutrikimų Gavėjo duomenų patikrinimas yra neįmanomas;
       - Klientas pateikdamas Kredito unijai grupinį Mokėjimo nurodymų paketą, atsisako Gavėjo duomenų patikrinimo paslaugas.
    3. Tik tokiu atveju jeigu Kredito unija netinkamai Klientui suteikė Gavėjo duomenų patikrinimo paslaugą, kuri aprašyta šių Sąlygų 4.3. punkte, Kredito unija nedelsiant grąžina Klientui klaidingai pervestą sumą ir atkuria Kliento sąskaitos likutį, koks turėtų būti, jeigu Mokėjimo nurodymas nebūtų Kliento autorizuotas ir Mokėjimo operacija nebūtų įvykusi.
    4. Visi kiti svarbūs su Kredito unija ir jos Kliento atsakomybe susiję aspektai yra numatyti šiose Sąlygose ir šią paslaugą reglamentuojančiuose teisės aktuose.
    5. Kai Mokėjimo nurodymą dėl Kredito pervedimo Klientas pateikia pasirašydamas raštu popieriuje, Gavėjo patikrinimo paslauga bus suteikiama analogiškai, laikantis visų, šių Sąlygų 4.3. punkte nurodytų principų, su sąlyga, kad Klientas Mokėjimo nurodymo gavimo Kredito unijos aptarnavimo padalinyje momentu pats dalyvaus fiziškai.

# **Momentinių Kredito pervedimų vykdymas**

1. Mokėjimo nurodymas dėl Momentinio kredito pervedimo gavimo momentas yra momentas, kai Kredito unija Mokėjimo nurodymą gauna, neatsižvelgiant į valandą ar kalendorinę dieną.
2. Po to, kai Klientas pateiks Mokėjimo nurodymą dėl Momentinio kredito pervedimo, Kredito unija patikrina, ar įvykdytos visos tokiam Mokėjimo nurodymui atlikti būtinos sąlygos ir, ar yra reikiamų lėšų Mokėjimo nurodymui įvykdyti, ir rezervuoja arba nurašo reikiamą sumą iš Kliento sąskaitos ir iš karto ją nusiunčia Mokėjimo nurodyme nurodyto Gavėjo Mokėjimo paslaugų teikėjui.
3. Pagal Momentinį kredito pervedimą Klientui pervestas lėšas į jo sąskaitą Kredito unija įskaito per teisės aktuose nurodytą terminą.
4. Kai Mokėjimo nurodymas dėl Kredito pervedimo pateikiamas viename pakete ( kitaip- grupiniai mokėjimai), kurį Kredito unija konvertuoja į atskiras Mokėjimo operacijas, tokio Mokėjimo nurodymo gavimo momentas yra momentas, kai Kredito unija visą paketą išskaido į atitinkamas Mokėjimo operacijas. Tokio paketo konvertavimas pradedamas iš karto po to, kai jis yra patvirtinamas Kliento. Šiame punkte aprašytas Kredito nurodymų pateikimas paketais galimas tik tada kai Klientas ir Kredito unija yra susitarę.
5. Operacijų limitams sąlygos, taikomos Momentiniams kredito pervedimams, pateiktos šių mokėjimo Sąlygų 4.10. punkte.

# **Sutikimo pateikimas ir panaikinimas**

1. Kredito unija Kliento Sutikimą vykdyti Mokėjimo operaciją laiko gautu tik tada, kai Klientas jį patvirtina iš anksto tarp Šalių sutartomis Tapatybės patvirtinimo priemonėmis:
   * + - Kliento ar jo atstovo parašu, atvykus fiziškai į Kredito unijos aptarnavimo padalinį;
       - Kliento naudojamu kvalifikuotu elektroniniu parašu (Mobile-ID ar Smart-ID), suvedant tik Klientui ar jo atstovui žinomus sPIN1 ir sPIN2 kodus;
       - Mokėjimo operacijas tvirtinant iš Kredito unijos gautu vienkartiniu saugos kodu, kuris siunčiamas į Kliento nurodytą telefono numerį;
2. Atsiskaitant mokėjimo kortele, tam tikrais atvejais Klientas (Mokėtojas) Sutikimą taip pat gali patvirtinti pateikdamas mokėjimo kortelės duomenis (pvz.: vardas ir pavardė / pavadinimas, kortelės numeris, galiojimo terminas, CVV2/CVC2 kodas ir kitais būdais, dėl kurių Šalys susitarė).
3. Atsiskaitant mokėjimo kortele už prekes ar paslaugas internete, Klientas (Mokėtojas) privalo naudotis saugaus pirkimo internetu programa. Klientas (Mokėtojas) mokėjimo kortelę šiai paslaugai gali užregistruoti naudodamasis Elektronine bankininkyste ir nurodydamas slaptažodį, kurį naudos operacijų patvirtinimui bei mobilaus telefono numerį, kuriuo bus siunčiamas vienkartinis saugos kodas. Klientas (Mokėtojas) ar jo atstovas atsiskaitydamas mokėjimo kortele už prekes ar paslaugas internete, Sutikimą turi  patvirtinti pateikdamas mokėjimo kortelės duomenis (pvz. vardas ir pavardė, kortelės numeris, galiojimo terminas, CVC2 kodas). Mokėjimo kortelės turėtojas, atsiskaitydamas internetinėse parduotuvėse, pažymėtose *MasterCard* Identity Check ženklu, operaciją papildomai turi patvirtinti slaptažodžiu ir vienkartiniu saugos kodu, atsiųstu SMS žinute. Jei Klientas (Mokėtojas) nėra užregistravęs savo mokėjimo kortelės saugaus pirkimo internetu paslaugai ir operacija nėra patvirtinta slaptažodžiu bei vienkartiniu saugos kodu, Kredito unija turi teisę atsisakyti vykdyti Mokėjimo operaciją.
4. Sutikimas įvykdyti Mokėjimo operaciją(-as) gali būti duodamas per Mokėjimo inicijavimo paslaugos teikėją.
5. Jeigu Mokėjimo nurodymui įvykdyti reikalingi dviejų ar daugiau asmenų patvirtinimai, laikoma, kad Mokėjimo nurodymas patvirtintas tik tada, kai jį patvirtina asmenys tokia tvarka ir eiliškumu, kaip nurodyta Paslaugų tiekimo sąlygose, Visais Sąlygų 4.5.1. – 4.5.4. nurodytais būdais patvirtintas Sutikimas laikomas Kliento (Mokėtojo) tinkamai patvirtintu, turintis tokią pačią teisinę galią kaip ir tokio Kliento (jo atstovo) pasirašytas popierinis dokumentas (Sutikimas), kuris yra leistinas kaip įrodinėjimo priemonės sprendžiant Kredito unijos ir Kliento ginčus teismuose bei kitose institucijose
6. Kai pagal Lietuvos Respublikos teisės aktus vykdomas priverstinis lėšų išieškojimas, lėšos gali būti nurašytos iš sąskaitos be Kliento Sutikimo. Tokiais atvejais nurašymas atliekamas vadovaujantis atitinkamų teisės aktų nustatyta tvarka ir eiliškumu.
7. Kliento (Mokėtojo) Sutikimas atlikti Mokėjimo operaciją pateikiamas iki Mokėjimo operacijos atlikimo pradžios. Jeigu nurodyto Sutikimo nėra, laikoma, kad Mokėjimo operacija yra neautorizuota.
8. Kai Mokėjimo operacija inicijuojama Gavėjo arba per Gavėją naudojant Mokėjimo kortelę ir Klientas (Mokėtojas) duoda Sutikimą ją vykdyti (autorizuoja), Kredito unija rezervuoja (laikinai blokuoja sąskaitoje lėšas, kol įvyksta galutinis mokėjimo patvirtinimas arba nurašymas) nurodytą lėšų sumą Kliento (Mokėtojo) sąskaitoje. Rezervuotos lėšos išlieka sąskaitoje iki Gavėjo pateikto atskiro pranešimo (Mokėjimo nurodymo) dėl jų pervedimo.
9. Klientas (Mokėtojas) bet kuriuo metu iki Sąlygų 4.6. punkte nustatyto neatšaukiamumo momento gali panaikinti Sutikimą. Sutikimas įvykdyti kelias Mokėjimo operacijas taip pat gali būti panaikintas, ir tokiu atveju visos šiuo Sutikimu patvirtintos Mokėjimo operacijos laikomos neautorizuotomis. Apie Sutikimo panaikinimą Klientas privalo pranešti Kredito unijai raštu ar kitu Kredito unijai priimtinu būdu.
10. Klientas, prieš pradėdamas naudotis Mokėjimo inicijavimo paslauga, Sąskaitos informacijos paslauga, lėšų pakankamumo patvirtinimo paslauga turi susipažinti su šių Paslaugų teikimo sąlygomis, įsitikinti, ar šių paslaugų teikėjai turi Lietuvos banko ar kitos šalies kompetentingos institucijos išduotą leidimą teikti šias paslaugas, įvertinti šių paslaugų teikėjų priimtinumą, susipažinti su jų privaloma teikti informacija ir t. t.
11. Klientui davus sutikimą, Mokėjimo inicijavimo paslaugos ir Sąskaitos informacijos paslaugos teikėjai gaus prieigą prie Kliento sąskaitoje ir Kredito unijos Elektroninėje bankininkystėje (www.i-unija.lt) saugomos informacijos.
12. Mokėjimo inicijavimo paslauga, Sąskaitos informacijos paslauga teikiama tik tiems Klientams, kurie yra sudarę atitinkamas Sutartis dėl naudojimosi Kredito unijos Elektronine bankininkyste bei tik dėl tų Mokėjimo sąskaitų, kurios yra prieinamos Kredito unijos Elektroninėje bankininkystėje.
13. Jei mokėjimo operacija vykdoma per Mokėjimo sąskaitą, tačiau joje nėra pakankamai lėšų Mokėjimo operacijai atlikti ir Komisiniam atlyginimui sumokėti, Kredito unija turi teisę Mokėjimo operacijos nevykdyti.

# **Mokėjimo nurodymo atšaukimo tvarka**

1. Kliento (Mokėtojo) Mokėjimo nurodymas negali būti atšauktas po to, kai jį gauna Kredito unija, išskyrus Sąlygose numatytus atvejus.
2. Jei Mokėjimo nurodymas pateiktas po Kredito unijos darbo valandų arba ne Kredito unijos darbo dieną ir jis dar nėra įvykdytas, Klientas (Mokėtojas) iki artimiausios Kredito unijos darbo dienos gali atšaukti pateiktą Mokėjimo nurodymą.
3. Kai Mokėjimo operacija inicijuojama Gavėjo ar per Gavėją (pvz., atsiskaitymas mokėjimo kortele), Mokėjimo inicijavimo paslaugos teikėjo, Klientas (Mokėtojas) negali atšaukti Mokėjimo nurodymo po to, kai Mokėjimo inicijavimo paslaugos teikėjui davė Sutikimą atlikti Mokėjimo operaciją
4. Pasibaigus šių Sąlygų 4.6.1 ir 4.6.2. punktuose nustatytiems terminams, Mokėjimo nurodymas gali būti atšauktas tik tuo atveju, kai dėl to susitaria Klientas (Mokėtojas) ir Kredito unija, o Sąlygų 4.6.3 punkte numatytu atveju taip pat būtinas ir Gavėjo sutikimas.
5. Kredito unija turi teisę imti Įkainiuose nustatyto dydžio Komisinį atlyginimą už Mokėjimo nurodymo atšaukimą.
6. Kredito unijos įvykdytas Kredito pervedimas negali būti atšauktas, nebent lėšų Gavėjas duoda sutikimą dėl lėšų Mokėtojui grąžinimo.
7. Jeigu Mokėjimo nurodymo suma grąžinama dėl priežasčių, nepriklausančių nuo Kredito unijos ( pvz., netikslūs Mokėjimo nurodymo duomenys ar uždaryta Gavėjo Mokėjimo sąskaita ir kt.), grąžintos lėšos įskaitomos į Kliento Mokėjimo sąskaitą. Kliento sumokėtas Komisinis atlyginimas nėra grąžinamas, sukauptos palūkanos už praleistą Mokėjimo nurodymo įvykdymo terminą nemokamos. Mokėjimo nurodymas į Užsienio valstybes eurais gali būti tikslinamas ir atšaukiamas. Tikslinant Mokėjimo nurodymą negali būti keičiama Mokėjimo nurodymo suma, valiuta, Kliento (Mokėtojo) Mokėjimo sąskaita ar Mokėtojo pavadinimas. Už Mokėjimo nurodymo tikslinimą ar atšaukimą, Kredito unija ima Įkainiuose nustatyto dydžio Komisinį atlyginimą, taip pat gali taikyti banko korespondento ir (ar) gavėjo Mokėjimo paslaugų teikėjo taikomus mokesčius.

# **Mokėjimo nurodymo gavimo Kredito unijoje momentas**

1. Mokėjimo nurodymas laikomas gautu Kredito unijoje jo gavimo dieną, jei Mokėjimo nurodymas buvo gautas iki Kredito unijos darbo dienos pabaigos. Jei Mokėjimo nurodymas Kredito unijoje buvo gautas po Įkainiuose nurodyto laiko momento ar Kredito unijos ne darbo dieną, laikoma, kad Mokėjimo nurodymas yra gautas Kredito unijoje pirmą Kredito unijos darbo dieną, einančią po Mokėjimo nurodymo pateikimo Kredito unijai dienos.
2. Kredito unija turi teisę nurašyti Mokėjimo nurodymo sumą ir Komisinį atlyginimą iš Kliento (Mokėtojo) Mokėjimo sąskaitos Mokėjimo nurodymo pateikimo Kredito unijai dieną. Klientas privalo užtikrinti, kad Mokėjimo sąskaitoje būtų pakankama lėšų suma Mokėjimo nurodymui įvykdyti ir Komisiniam atlyginimui ne tik Mokėjimo nurodymo pateikimo momentu, bet ir Mokėjimo operacijos atlikimo momentu. Jeigu Kliento Mokėjimo operacijos įvykdymo momentu Sąskaitoje nėra pakankamai lėšų, Kredito unija turi teisę atsisakyti vykdyti Kliento pateiktą Mokėjimo nurodymą
3. Klientas (Mokėtojas) gali teikti Kredito unijai tik tokius Mokėjimo nurodymus ir tik tokiu būdu, dėl kurių Kredito unija ir Klientas yra susitarę Sutartyse.
4. Kredito unija nepriima ir nevykdo Mokėjimo nurodymų iš sąskaitos, jeigu sąskaitoje esančios lėšos areštuotos ir Kliento teisė disponuoti lėšomis apribota teisės aktų numatyta tvarka. Jeigu sąskaitoje nustatyta Neišieškoma lėšų suma ir Kredito unija iš turto arešto aktų registro gauna informaciją (komentarą) apie galimas atlikti Mokėjimo operacijas, Kredito unija vykdo Mokėjimo nurodymą tik tuo atveju, jei Mokėjimo nurodymo suma neviršija turto arešto akte nustatytos Neišieškomos lėšų sumos, nėra praleistas terminas (jei toks nustatytas) per kurį gali būti atlikta Mokėjimo operacija ir Mokėjimo nurodymas vykdomas turto arešto akte nurodytam lėšų Gavėjui (jei toks nurodytas), Jeigu Kredito unijai kyla pagrįstų abejonių dėl pateiktų Mokėjimo nurodymo ir (ar) kitų dokumentų tikrumo ar teisėtumo, arba kad Mokėjimo nurodymą pateikė ne Klientas ar jo teisėtas atstovas, prieš vykdydama Kliento pateiktą Mokėjimo nurodymą, Kredito unija turi teisę pareikalauti, kad Klientas (Mokėtojas) savo sąskaita ir Kredito unijai priimtinu būdu pateiktų papildomus dokumentus ir (ar) informaciją, įrodančią su Mokėjimo nurodymo vykdymu susijusių lėšų ir (ar) kito turto teisėtus įgijimo pagrindus bei šaltinį (kilmę), taip pat dokumentus pagrindžiančius Mokėjimo nurodyme pateiktos informacijos teisingumą, vykdomo lėšų pervedimo teisėtumą.
5. Nustačiusi neįprastą ar įtartiną Mokėjimo operaciją, Kredito unija gali susisiekti su Klientu, Kliento Kredito unijai pateiktais kontaktiniais duomenimis ir paprašyti patvirtinti/ paneigti neįprastos ar įtartinos Mokėjimo operacijos inicijavimą, ir (ar) pateikti Kredito unijai dokumentus, patvirtinančius asmenų teisę disponuoti Mokėjimo sąskaitoje esančiomis lėšomis, arba kitus Kredito unijos nurodytus dokumentus, įrodančius su Mokėjimo nurodymo vykdymu susijusių lėšų teisėtą kilmę.
6. Jeigu Klientas (Mokėtojas) Kredito unijai nurodytais kontaktiniais duomenimis yra nepasiekiamas arba susisiekus su Klientu, jis Mokėjimo operacijos neautorizuoja arba nepateikia Kredito unijai prašomų dokumentų, Kredito unija turi teisę atsisakyti vykdyti Mokėjimo operaciją kaip neautorizuotą bei, jei tai būtina, blokuoti Mokėjimo sąskaitą, Mokėjimo priemonę ir (ar) kitas Kredito unijos Klientui išduotas Tapatybės patvirtinimo priemones
7. Siekdama apsaugoti teisėtus Kliento ir (ar) Kredito unijos interesus, Kredito unija turi teisę laikinai nevykdyti Kliento atstovo Mokėjimo nurodymų, kol yra tikrinami Kliento atstovo įgalinimus patvirtinantys dokumentai. Šiame punkte paminėtais atvejais Kredito unija veikia siekdama apsaugoti Kliento, Kredito unijos ir (ar) kitų asmenų teisėtus interesus, todėl Kredito unija neatsako už nuostolius, kurie gali atsirasti dėl atsisakymo vykdyti pateiktą Mokėjimo nurodymą.

# **Atsisakymas vykdyti Mokėjimo nurodymą**

1. Kredito unija turi teisę nevykdyti arba sustabdyti galimai neįprastą Mokėjimo operaciją ir imtis priemonių tą pačią dieną apie tai informuoti Klientą, jei tai objektyviai įmanoma (išskyrus atvejus, kai toks informavimas yra negalimas teisės aktuose numatytais pagrindais):

* Lietuvos Respublikos pinigų plovimo ir teroristų finansavimo prevencijos įstatyme ir jo poįstatyminiuose teisės aktuose nustatytais atvejais, įskaitant, tačiau neapsiribojant, kai Klientas nepateikia duomenų, patvirtinančių jo tapatybę, jeigu pateikia ne visus duomenis arba jie yra neteisingi, jeigu Klientas ar jo atstovas vengia pateikti informaciją, reikalingą Kliento atstovo tapatybei nustatyti, slepia naudos gavėjo tapatybę ar vengia pateikti informaciją, reikalingą naudos gavėjo tapatybei nustatyti arba nepateikia visų reikalaujamų duomenų apie tikruosius savininkus, lėšų kilmę, piniginių operacijų tikslą, piniginę operaciją/ sandorį pagrindžiančius dokumentus ir kitų duomenų, kurių prašo Kredito unija vadovaudamasi teisės aktų reikalavimais;
* Mokėjimo nurodymas atlikti Mokėjimo operaciją yra susijęs su asmenimis iš valstybių, kurios laikomos aukštos pinigų plovimo, teroristų finansavimo ar korupcijos rizikos šalimi arba nebendradarbiaujančios dėl informacijos (įskaitant mokesčių) keitimosi;
* Mokėjimo nurodymas atliekamas už prekes, paslaugas arba yra susijęs su veikla, kuri pagal Kredito unijos vidaus politiką Kredito unijai yra nepriimtina;
* Kredito unija yra gavusi nurodymus iš Trečiųjų asmenų, per kuriuos vykdo Mokėjimo nurodymus, nevykdyti Mokėjimo nurodymų;
* Klientas nenurodo arba nurodo neaiškias Mokėjimo operacijos detales (paskirtį);
* Esant kitiems Lietuvos Respublikos, Europos Sąjungos bei tarptautinė teisės aktuose nurodytiems atvejams, kuriais siekiama užkirsti kelią pinigų plovimui ar teroristų finansavimui arba Kredito unijai kyla pareiga stabdyti Mokėjimo operaciją.

1. Esant šių Sąlygų 4.8.1. punkte išvardintiems atvejams, taip pat kitais Kliento nurodymų, prieštaraujančių Lietuvos Respublikos įstatymams ir kitiems teisės aktams, nevykdymo atvejais Kredito unija nėra atsakinga prieš Klientą už sutartinių įsipareigojimų nevykdymą ir (ar) bet kokią Kliento patirtą žalą ar nuostolius.
2. Kredito unija, atsisakiusi vykdyti Kliento pateiktą Mokėjimo nurodymą, apie tai praneša Klientui (Mokėtojui) ar sudaro sąlygas Klientui (Mokėtojui) susipažinti su tokiu pranešimu bei nurodo atsisakymo priežastis ir tai, kaip turi būti ištaisytos klaidos, dėl kurių Kredito unija atsisakė vykdyti Mokėjimo nurodymą, išskyrus atvejus, kai toks pranešimas techniškai neįmanomas arba tai draudžia Lietuvos Respublikos teisės aktai. Mokėjimo nurodymas, kurį Kredito unija atsisakė įvykdyti, laikomas negautu.
3. Kliento Mokėjimo nurodymus Kredito unija vykdo Lietuvos Respublikos įstatymų nustatyta tvarka. Kredito unija neatsako už Mokėjimo nurodymų neįvykdymą, jei Klientas, pateikdamas Kredito unijai Mokėjimo nurodymus, nesilaikė įstatymų nustatytos Klientui pareikštų reikalavimų patenkinimo eilės.
4. Jeigu Mokėjimo nurodymus Lietuvos Respublikos įstatymuose ir kituose teisės aktuose nustatytais atvejais yra pateikę Tretieji asmenys ar Sutartyje nustatyta Kredito unijos teisė nurašyti Kliento Kredito unijai mokėtinas lėšas iš Mokėjimo sąskaitos arba tvarkyti Kliento Mokėjimo sąskaitą, Kredito unija Kliento (Mokėtojo) Mokėjimo nurodymus vykdo tik po to, kai įvykdo Trečiųjų asmenų pateiktus nurodymus ir (ar) iš Mokėjimo sąskaitos nurašo Kliento (Mokėtojo) Kredito unijai pagal Sutartis mokėtinas sumas.
5. Kredito unija turi teisę įrašyti ir saugoti bet kuriuos Mokėjimo nurodymus, pateikiamus bet kokiu su Kredito unija sutartu būdu, bei įrašyti ir saugoti informaciją apie visas Mokėjimo operacijas, kurias atliko Klientas arba kurios buvo atliktos pagal Kliento Mokėjimo nurodymą. Šiame punkte paminėtus įrašus Kredito unija gali pateikti Klientui ir (ar) Tretiesiems asmenims kaip įrodymus, patvirtinančius pateiktus Mokėjimo nurodymus ir (ar) įvykdytas Mokėjimo operacijas.
6. Jeigu Kredito unija atsisako vykdyti Mokėjimo nurodymą, apie tai pranešama Klientui (Mokėtojui) ir nurodomos atsisakymo priežastys ir tai, kaip turi būti ištaisytos klaidos, dėl kurių atsisakyta vykdyti mokėjimo nurodymą, išskyrus atvejus, kai toks pranešimas techniškai neįmanomas arba tai draudžia kiti teisės aktai. Tokį pranešimą apie atsisakymą vykdyti Mokėjimo nurodymą Kredito unija pateikia Klientui arba sudaro Klientui sąlygas su juo susipažinti nedelsdama, ne vėliau kaip per šių Sąlygų 4.9 dalyje nustatytus terminus.

# **Mokėjimo paslaugų įvykdymo terminai**

1. Kredito pervedimo terminai skelbiami Kredito unijos interneto svetainėje, Įkainiuose, Sutartyse.
2. Atliekant Kredito pervedimą Lietuvos Respublikoje, Kredito unija gavusi Mokėjimo nurodymą, perveda lėšas Gavėjo Mokėjimo paslaugų teikėjui dar tą pačią darbo dieną, jei nurodymas pateiktas iki Įkainiuose numatyto laiko. Jeigu Mokėjimo nurodymas yra gautas po Įkainiuose nurodytos valandos arba ne Kredito unijos darbo dieną, Kredito unija Mokėjimo operacijos sumą Gavėjo Mokėjimo paslaugų teikėjui perveda ne vėliau kaip kitą Kredito unijos darbo dieną.
3. Klientui patvirtinus Mokėjimo nurodymą Kredito unija visada bandys jį įvykdyti kaip Momentinį kredito pervedimą eurais kitiems Mokėjimo paslaugų teikėjams, kurie yra prisijungę prie momentinių mokėjimų sistemos. Momentiniai kredito pervedimai mokėjimai vykdomi nedelsiant, 24 valandas per parą, 7 dienas per savaitę visus metus be poilsio ir švenčių dienų. Kai dėl prevencinių priežasčių Kredito unijos yra atliekamas tyrimas dėl kliento pateikto Mokėjimo nurodymo, įvyksta momentinių mokėjimų sistemos sutrikimai, Gavėjo Mokėjimo paslaugų teikėjas nesudaro galimybės savo klientams gauti momentinio Kredito pervedimo , taip pat ir kitais atvejais, kai dėl objektyvių aplinkybių Kredito unija Klientui negali užtikrinti momentinių mokėjimų paslaugos teikimo, lėšos pervedamos paprastu kredito pervedimu.
4. Jei Mokėjimo operacija vykdoma pagal pateiktą rašytinį Mokėjimo nurodymą, 4.9.2.- 4.9.3. punktuose nurodyti terminai gali būti pratęsti viena Kredito unijos darbo diena. Sutartyje Kredito unija gali nustatyti trumpesnius rašytinių Mokėjimo operacijų atlikimo terminus.
5. Jei Klientas yra Gavėjas, Kredito unija Mokėjimo operacijos sumą įskaito į Kliento (Gavėjo) Mokėjimo sąskaitą ne vėliau, negu tą pačią Kredito unijos darbo dieną.
6. Jei į Kliento, kuris nėra Vartotojas, Mokėjimo sąskaitą įmokami grynieji pinigai Mokėjimo sąskaitos valiuta, Kredito unija užtikrina, kad lėšomis būtų galima disponuoti ir jų įskaitymo data būtų ne vėlesnė kaip kita Kredito unijos darbo diena gavus lėšas. Jeigu Klientas yra Vartotojas, Kredito unija užtikrina, kad lėšomis būtų galima disponuoti ir jų įskaitymo data būtų iš karto gavus lėšas.
7. Kitų Mokėjimo paslaugų įvykdymo trukmė nustatoma Sutartyse, Paslaugų teikimo sąlygose, teikiamų paslaugų ir produktų Įkainiuose ar kituose dokumentuose.
8. Kredito unija vykdydama Mokėjimo operacijas eurais į Užsienio valstybes, neatsako už tarpininko ir/ ar Gavėjo Mokėjimo paslaugų teikėjo padarytas klaidas ir/ ar uždelstus Mokėjimo nurodymo įvykdymo terminus ir/ ar Mokėjimo nurodymo neįvykdymą/ netinkamą įvykdymą dėl tarpininko ir/ ar Gavėjo Mokėjimo paslaugų teikėjo kaltės.
9. Mokėjimo nurodymo įvykdymo terminai gali keistis dėl Kredito unijos ar kitų Mokėjimo paslaugų teikėjų vykdomos nuolatinės dalykinių santykių stebėsenos, kaip tai nustato su pinigų plovimu ir teroristų finansavimo prevencija susiję teisės aktai. Tokiu atveju Kredito unija nėra atsakinga už Mokėjimo operacijos neįvykdymą ar įvykdymą vėlesniu, negu nustatyta šiose Sąlygose terminu ir dėl to Kliento patirtų nuostolių neatlygina.

# **Mokėjimo operacijų limitai**

1. Mokėjimo operacijų limitai Kredito pervedimams yra nustatyti Kliento su Kredito unija sudarytoje sutartyje dėl Elektroninių paslaugų teikimo. Kredito unija taiko vienos operacijos ir dienos operacijų limitus. Šiuos limitus galima pasikeisti nedelsiant iki maksimalios nustatytos sumos internetinėje bankininkystėje arba atvykus į Kredito unijos klientų aptarnavimo padalinį. Didesni nei maksimalūs limitai keičiami per Elektroninę bankininkystę “i-Unija”, pateikus prašymą, kuris yra nagrinėjamas Kredito unijos individualiai.
2. Kai Kliento pateikiamas Mokėjimo nurodymas dėl Kredito pervedimo viršija maksimalią nustatytą Kredito pervedimo sumą arba ji dėl to būtų viršyta, Kredito unija gali atsisakyti vykdyti tokį Mokėjimo nurodymą, bet apie tai privalo informuoti Klientą. Informaciją Kredito unija pateikia Elektroninėje bankininkystėje “i-Unija”, elektroniniu paštu jeigu Klientas tokį nurodęs arba kitais Sutartyse numatytais būdais.
3. Kredito unija, įgyvendindama Lietuvos Respublikos Pinigų plovimo ir teroristų finansavimo prevencijos įstatymo reikalavimus, turi teisę sumažinti Mokėjimo operacijų limitą arba apriboti grynųjų pinigų įnešimo ar išėmimo operacijas.
4. Kredito unija turi teisę nustatyti tikslinius finansinių produktų ir paslaugų ribojimus, tokius, kaip Mokėjimo operacijos suma, rūšis ir (arba) skaičius, ypač kai mokėjimai vykdomi į/ iš Užsienio valstybių, kurios susijusios su didesne pinigų plovimo ir teroristų finansavimo rizika; riboti mėnesio apyvartas; drausti išsigryninti lėšas, gautus iš Užsienio valstybių ir kt. Paslaugų ribojimai taikomi atsižvelgiant į su Klientu susijusią pinigų plovimo, teroristų finansavimo, reputacijos ir kt. riziką, Klientų finansinius poreikius ir kitas individualias su Klientu susijusias aplinkybes (priežastis).

# **Komisinis atlyginimas**

1. Už Kredito unijos atliktas Mokėjimo operacijas ir (ar) su jomis susijusias paslaugas Klientas moka Kredito unijai jos nustatyto dydžio Komisinį atlyginimą, kuris nurodomas Įkainiuose ir/ arba Sutartyse.
2. Jeigu Klientas laiku nesumoka Komisinio atlyginimo Kredito unijai, Klientas privalo padengti nustatyto dydžio netesybas - baudas, delspinigius arba palūkanas, kaip numatyta Paslaugų teikimo sąlygose ar Lietuvos Respublikos teisės aktuose.
3. Kai Kredito unija teikia vieną arba daugiau paslaugų kaip su Mokėjimo sąskaita susijusių paslaugų paketo dalį, informacijos apie Komisinį atlyginimą dokumente turi būti nurodyta:

* Komisinis atlyginimas už visą su Mokėjimo sąskaita susijusių paslaugų paketą;
* Su Mokėjimo sąskaita susijusių paslaugų paketą sudarančios paslaugos ir jų skaičius;
* Papildomas Komisinis atlyginimas už kiekvieną paslaugą, kai viršijamas su Mokėjimo sąskaita susijusių paslaugų paketą sudarančių paslaugų skaičius.

1. Kredito unija pateikia Vartotojui sąvokų žodyną, kuriame nurodytos standartizuotos sąvokos, nustatytos tipiškiausių su Mokėjimo sąskaita susijusių paslaugų sąraše, ir susijusių sąvokų apibrėžtys.
2. Kredito unija užtikrina, kad informacijos apie Komisinį atlyginimą dokumentas ir sąvokų žodynas būtų bet kuriuo metu prieinamas Vartotojams. Informacijos apie Komisinį atlyginimą dokumentas ir sąvokų žodynas pateikiami lengvai prieinamu būdu – Kredito unijos turimoje interneto svetainėje ir klientų aptarnavimo padaliniuose. Informacijos apie Komisinį atlyginimą dokumentas ir sąvokų žodynas Vartotojo prašymu raštu popieriuje arba naudojant kitą Patvariąją laikmeną teikiami neatlygintinai.
3. Komisinį atlyginimą Kredito unija turi teisę nurašyti iš Kliento Mokėjimo sąskaitos, kurioje atliekama Mokėjimo operacija. Kredito unija turi teisę nurašyti Komisinį atlyginimą ir iš kitų Kredito unijoje atidarytų Kliento sąskaitų. Kredito unijos nustatytais atvejais Komisinį atlyginimą Klientas sumoka Kredito unijai grynaisiais pinigais prieš atliekant Mokėjimo operaciją ar ją atlikus.
4. Jei Šalys nesusitarė kitaip, Komisinis atlyginimas mokamas Įkainiuose nurodyta valiuta.

# **Komisinio atlyginimo ataskaita**

1. Kredito unija ne rečiau kaip kiekvienų kalendorinių metų pradžioje už praėjusius kalendorinius metus neatlygintinai pateikia Vartotojui viso su Mokėjimo sąskaita susijusio Komisinio atlyginimo ataskaitą. Nutraukus Bendrąją sutartį, Kredito unija raštu popieriuje ar naudodamas kitą Patvariąją laikmeną pateikia Vartotojui Komisinio atlyginimo ataskaitą už laikotarpį nuo kalendorinių metų pradžios iki Bendrosios sutarties dėl Mokėjimo sąskaitos nutraukimo dienos.
2. Klientui, kuris yra Vartotojas, Kredito unija neatlygintinai teikia praėjusių kalendorinių metų Komisinio atlyginimo ataskaitą tokiu būdu:

* jei Klientas naudojasi Kredito unijos Elektroninės bankininkystės paslauga, Komisinio atlyginimo ataskaita Klientui pateikiama iki einamųjų kalendorinių metų pirmojo kalendorinio ketvirčio pabaigos Kredito unijos Elektroninėje bankininkystėje. Jei Klientas pageidauja šią Komisinio atlyginimo ataskaitą gauti popieriuje, jis turi teisę ją gauti ne vėliau kaip iki einamųjų kalendorinių metų pabaigos atvykęs į Kredito unijos klientų aptarnavimo padalinį;
* jei Vartotojas Elektronine bankininkyste nesinaudoja, Komisinio atlyginimo ataskaita teikiama Vartotojo nurodytu elektroniniu paštu.
* jei Klientas nesinaudoja Kredito unijos Elektroninės bankininkystės paslauga ir nėra nurodęs elektroninio pašto, jis turi teisę šią Komisinio atlyginimo ataskaitą gauti ne vėliau kaip iki einamųjų kalendorinių metų pabaigos atvykęs į Kredito unijos klientų aptarnavimo padalinį.

1. Vartotojui nutraukiant Sutartį, Kredito unija privalo jam raštu popieriuje ar naudodama kitą Patvariąją laikmeną neatlygintinai pateikti informaciją apie Mokėjimo operacijas, įvykdytas Vartotojo Mokėjimo sąskaitoje per paskutinius 36 mėnesius, o jeigu nuo Sutarties įsigaliojimo dienos praėjo mažiau negu 36 mėnesiai – per visą Sutarties galiojimo laikotarpį. Vartotojui savanoriškai atsisakius tokią informaciją gauti ir apie tai iki Sutarties nutraukimo informavus Kredito uniją raštu popieriuje ar naudojant kitą Patvariąją laikmeną, Kredito unijai šiame punkte nurodyta pareiga netaikoma.
2. Kai Kredito unija siūlo Mokėjimo sąskaitą kaip paslaugų rinkinio, apimančio kitą produktą arba paslaugą, kurie nėra susiję su Mokėjimo sąskaita, dalį, Kredito unija informuoja Vartotoją, ar yra galimybė Mokėjimo sąskaitą atidaryti atskirai ir, jeigu tokia galimybė yra – pateikti atskirą informaciją apie išlaidas ir Komisinį atlyginimą, susijusius su kiekvienu iš kitų į tą paketą įtrauktų siūlomų produktų ir paslaugų, kuriuos galima įsigyti atskirai.
3. Jeigu Klientas nėra Vartotojas, už informavimo pareigų vykdymą ar taisomąsias ir prevencines priemones pagal Lietuvos Respublikos Mokėjimų įstatymo IV, V, VI, VII, VIII, X ir XII skyrius Kredito unija turi teisę imti Įkainiuose ir (ar) Sutartyje nustatyto dydžio Komisinį atlyginimą.

# **Palūkanų normos ir valiutos keitimas**

1. Kredito unija moka Klientui palūkanas už Mokėjimo sąskaitoje esančias lėšas, jeigu taip nustatyta Sutartyje arba Įkainiuose. Palūkanos apskaičiuojamos už Mokėjimo sąskaitoje esančių lėšų likutį, kuris nustatomas po paskutinės tą dieną atliktos Mokėjimo operacijos Mokėjimo sąskaitoje. Apskaičiuojant šias palūkanas yra laikoma, kad metai turi 365 dienas, mėnuo – kalendorinį dienų skaičių, jeigu Sutartimi Šalys nesusitarė kitaip. Už kalendorinį mėnesį apskaičiuotos palūkanos paskutinę kalendorinio mėnesio dieną pervedamos į Kliento Mokėjimo sąskaitą. Jeigu Kredito unija sumažina palūkanas už Mokėjimo sąskaitoje esančias lėšas, tai Klientas turi teisę nedelsdamas ir nemokėdamas jokio Komisinio atlyginimo nutraukti Bendrąją sutartį per 30 (trisdešimt) kalendorinių dienų nuo pakeistų palūkanų paskelbimo dienos.
2. Jei vykdant Mokėjimo operacijas Kliento Mokėjimo sąskaitoje atsiranda įsiskolinimas Kredito unija turi teisę Klientui skaičiuoti ir taikyti Sutartyje ar Įkainiuose nustatytus delspinigius iki įsiskolinimo padengimo Kredito unijai. Pakeistą Pagrindinį valiutos keitimo kursą Kredito unija taiko nedelsdama ir be atskiro įspėjimo, išskyrus atvejus, kai Kredito unija ir Klientas yra susitarę kitaip. Apie Kredito unijos nustatomus Pagrindinio valiutos keitimo kurso pakeitimus Klientas gali sužinoti Kredito unijos interneto svetainėje ir (ar) aptarnavimo padalinyje išskyrus atvejus, kai Kredito unija ir Klientas yra susitarę kitaip.
3. Atliekant Mokėjimo operacijas mokėjimo kortele, Mokėjimo operacijos sumos iš Mokėjimo sąskaitos nurašomos eurais. Tuo atveju, jeigu skiriasi valiuta, kuria pateikiamas nurodymas atlikti Mokėjimo nurodymą, ir valiuta, kuria nurašomos lėšos iš Mokėjimo sąskaitos, tokių valiutų konvertavimas atliekamas Kredito unijos nustatyta tvarka. Mokėjimo operacijos inicijavimo dieną valiutos konvertavimo kursas gali nesutapti su Mokėjimo operacijos nurašymo valiutos konvertavimo kursu, kadangi naudojamas tas kursas, kuris galiojo lėšų nurašymo dieną.

# **Klientui teikiama informacija apie Mokėjimo operacijas**

1. Klientas iki Mokėjimo operacijos pradžios apie ilgiausią tos Mokėjimo operacijos atlikimo laiką (nurodytą šių Sąlygų 4.9. dalyje), mokėtiną Komisinį atlyginimą gali susipažinti Kredito unijos interneto svetainėje bei Kredito unijos klientų aptarnavimo padalinyje.
2. Klientui, turinčiam sąskaitą Kredito unijoje, informacija apie vykdomą Mokėjimo operaciją, pateikiama Elektroninėje bankininkystėje arba sąskaitos išraše.
3. Kredito unija Išraše pateikia šią informaciją:

* apie iš Kliento (Mokėtojo) Mokėjimo sąskaitos nurašytas atskirų Mokėjimo operacijų sumas:
* informaciją, kuri leidžia Klientui atpažinti kiekvieną Mokėjimo operaciją, ir su Gavėju susijusią informaciją;
* Mokėjimo operacijos sumą valiuta, kuria suma nurašoma iš Mokėjimo sąskaitos arba Mokėjimo nurodyme nurodyta valiuta;
* Komisinio atlyginimo už Mokėjimo operaciją sumą ir nurodyti kaip išskaidyta Komisinio atlyginimo suma, arba Kliento (Mokėtojo) mokamas palūkanas;
* Kredito unijos taikytą valiutos keitimo kursą ir Mokėjimo operacijos sumą po valiutos keitimo, jeigu vykdant Mokėjimo operaciją buvo keičiama valiuta;
* nurašymo iš Mokėjimo sąskaitos datą.
* apie į Kliento (Gavėjo) Mokėjimo sąskaitą įskaitytas atskirų Mokėjimo operacijų sumas:
* informaciją, pagal kurią Klientas (Gavėjas) gali atpažinti Mokėjimo operaciją ir Mokėtoją, taip pat kartu su Mokėjimo operacija persiųstus Mokėjimo nurodymo duomenis;
* Mokėjimo operacijos sumą ta valiuta, kuria suma įskaitoma į Kliento (Gavėjo) Mokėjimo sąskaitą;
* Komisinio atlyginimo už Mokėjimo operaciją sumą ir nurodyti kaip išskaidyta Komisinio atlyginimo suma, arba Kliento (Gavėjo) mokamas palūkanas;
* Kredito unijos Mokėjimo operacijai taikytas valiutos keitimo kursas ir Mokėjimo operacijos suma iki valiutos keitimo, jeigu vykdant Mokėjimo operaciją buvo keičiama valiuta;
* įskaitymo datą.

1. Jei Klientas nėra Vartotojas, Kredito unija Išraše gali pateikti ne visą Sąlygų 4.14.3. punkte nurodytą informaciją.
2. Klientas Išrašą gali gauti tokiais būdais:

* atvykęs į Kredito unijos klientų aptarnavimo padalinį, tiesiogiai iš Kredito unijos darbuotojo;
* naudodamasis Elektroninės bankininkystės paslauga;
* paštu ar kitu sutartu būdu pagal atitinkamą tarp Kliento ir Kredito unijos sudarytą Sutartį ir (ar) Kliento prašymą.

1. Jeigu Klientas yra Vartotojas, jis turi teisę neatlygintinai gauti Išrašą, kuriame apie Mokėjimo sąskaitoje atliktas Mokėjimo operacijas pateikiama Sąlygų 4.14.3 punkte nurodyta informacija, tokiu būdu:

* jeigu Klientas naudojasi Elektroninės bankininkystės paslauga, Klientas gali pamatyti ir pats atsispausdinti Išrašą, atitinkamos Sutarties pagrindu, prisijungdamas atitinkamomis Tapatybės patvirtinimo priemonėmis. Šiuo būdu Išrašai pateikiami neatlygintinai nepriklausomai nuo jų pateikimo dažnumo. Kredito unija turi teisę nustatyti laikotarpį, už per kurį atliktas Mokėjimo operacijas informacija Išraše pateikiama šiuo būdu, tačiau bet kokiu atveju Klientas šiuo būdu turi teisę neatlygintinai gauti Išrašą, kuriame Kliento pasirinkimu pateikiama informacija apie Mokėjimo operacijas, atliktas Mokėjimo sąskaitoje per ne daugiau kaip 30 (trisdešimties) kalendorinių dienų iki Kliento kreipimosi dienos arba per prieš tai ėjusį kalendorinį mėnesį;
* jeigu Klientas nesinaudoja Elektroninės bankininkystės paslauga, Klientas turi teisę, atvykęs į Kredito unijos klientų aptarnavimo padalinį, tiesiogiai iš Kredito unijos darbuotojo vieną kartą per mėnesį neatlygintinai gauti Išrašą, kuriame Kliento pasirinkimu pateikiama informacija apie Mokėjimo operacijas, atliktas Mokėjimo sąskaitoje per ne daugiau kaip 30 (trisdešimt) kalendorinių dienų iki Kliento kreipimosi dienos arba per prieš tai ėjusį kalendorinį mėnesį.

**4.14.7** Visais atvejais Klientas privalo mokėti Įkainiuose nustatyto dydžio Komisinį atlyginimą už jo prašymu teikiamą papildomą informaciją ir/ ar už Išrašų perdavimą kitokiu būdu ar priemonėmis nei nustatyta Šiose Sąlygose.

**4.14.8** Kredito unija teikia informaciją Klientui apie įtariamą arba įvykdytą kitų asmenų sukčiavimą arba grėsmes Mokėjimo paslaugų saugumui, pateikdama pranešimą Elektroninėje bankininkystėje ar interneto svetainėje, arba telefonu ar kitu tuo metu saugiu ir racionaliu susiklosčiusiai situacijai tinkamu būdu.

# **KLIENTO IR KREDITO UNIJOS BENDRAVIMAS**

# **Kaip vyksta bendravimas tarp Kredito unijos ir jos Klientų**

1. Visi Šalių viena kitai perduodami pranešimai, Išrašai, ataskaitos, pažymos, patvirtinimai ir bet kokia kita informacija, įskaitant Kredito unijos Paslaugų teikimo sąlygas turi būti paprastos rašytinės formos (t. y. surašomas atitinkamas dokumentas), išskyrus Lietuvos Respublikos teisės aktuose ir (ar) sutartyse bei kituose Kredito unijai pateikiamuose dokumentuose (paraiškose, anketose ir pan.) nustatytus atvejus, kai pranešimai gali būti perduodami žodžiu arba turi būti notarinės formos. Rašytinės formos dokumentui prilyginami dokumentai, turi būti perduoti panaudojant telekomunikacijos ar elektroninio ryšio priemones (internetą, Elektroninę bankininkystę ir kt.).
2. Šalys susitaria, kad šiose Sąlygose nurodytos informacijos pateikimas Kredito unijos interneto svetainėje bei Kredito unijos Elektroninėje bankininkystės, kai Klientas naudojasi Elektroninės bankininkystės paslauga, bus laikomas tinkamu informacijos pateikimu. Šalys taip pat susitaria, kad informacija indėlininkui apie indėlių draudimą ( Lietuvos Respublikos indėlių ir įsipareigojimų investuotojams draudimo įstatymo 1 priede nurodyta informacijos forma ir informavimo taisyklių priede nurodyta forma), taip kaip numato Lietuvos Respublikos Indėlių ir įsipareigojimų investuotojams draudimo įstatymas bei VĮ Indėlių ir investicijų draudimas tarybos patvirtintos „Informacijos apie indėlių draudimą teikimo klientų aptarnavimo padaliniuose, interneto svetainėse, sutartyse ir sąskaitų išrašuose taisyklės“, Kredito unijos interneto svetainėje bei Kredito unijos Elektroninėje bankininkystėje, bus laikomas tinkamu informacijos pateikimu.
3. Kredito unija perduoda pranešimus Klientui asmeniškai arba paskelbia juos viešai:

* vieši Kredito unijos pranešimai patalpinami Kredito unijos internetinėje svetainėje.
* asmeniškai perduodami Kredito unijos pranešimai įteikiami ar pasakomi betarpiškai Klientui, taip pat gali būti pateikiami Klientui per Elektroninę bankininkystę, siunčiami paštu, elektroniniu paštu, telefonu bei kitais telekomunikacijų galiniais įrenginiais, elektroninio ryšio priemonėmis.

1. Kliento perduodami pranešimai Kredito unijai įteikiami ar pasakomi tiesiogiai įgaliotiems Kredito unijos darbuotojams, o taip pat siunčiami paštu, telefonu bei per Elektroninę bankininkystę. Jei Klientas perduoda pranešimą žodžiu, Kredito unija turi teisę įstatymų nustatyta tvarka įrašyti pokalbį bei saugoti pokalbio įrašą ir (ar) reikalauti, kad toks pranešimas būtų pateiktas rašytine forma.
2. Kredito unija privalo užtikrinti nenutrūkstamą ir kokybišką Elektroninės bankininkystės sistemos bei Kredito unijos interneto svetainės veikimą (tiek, kiek tai priklauso nuo Kredito unijos). Tačiau Kredito unija turi teisę tobulinti savo informacines sistemas ir šalinti pastebėtus gedimus, net jei tai gali sukelti ir (ar) sukelia informacijos ir (ar) paslaugų teikimo Klientams sutrikimus. Kredito unija privalo planuoti naudojamų informacinių sistemų tobulinimo bei jų gedimų šalinimo darbus ir, esant galimybei, privalo juos atlikti nakties metu, tačiau esant ypatingoms aplinkybėms, Kredito unija siekdama išvengti galimų Kliento ir (ar) savo nuostolių, turi teisę šalinti informacinių sistemų gedimus bet kuriuo paros metu. Informacinių sistemų gedimų šalinimo darbai atliekami per kuo trumpesnį laiką ir jų atlikimometu sustabdomas visų Kredito unijos įsipareigojimų, kurie vykdomi informacinių sistemų pagalba, vykdymas. Kredito unija nėra atsakinga už galimus Kliento nuostolius, kuriuos Klientas patiria dėl Kredito unijos informacinės sistemos paslaugų nepasiekiamumo.
3. Kredito unija neatsako už Kliento patirtus nuostolius, jei jis negalėjo naudotis Kredito unijos paslaugomis dėl trečiųjų šalių paslaugų sutrikimų (pvz. Registrų centro paslaugos, tapatybės patvirtinimo paslaugos). Tokiais atvejais Kredito unija siekia pasiūlyti alternatyvius sprendimus, kad Klientas galėtų naudotis bent dalimi teikiamų paslaugų.
4. Kiekviena Šalis turi teisę pasirinkti pranešimo perdavimo būdą, išskyrus Lietuvos Respublikos teisės aktuose ir (ar) Sutartyse bei kituose Kredito unijai pateikiamuose dokumentuose (paraiškose, anketose ir pan.) įsakmiai nustatytus atvejus. Viešojo skelbimo būdu perduotas Kredito unijos pranešimas laikomas tinkamai perduotu ir įteiktu Klientui, išskyrus Lietuvos Respublikos teisės aktuose ir (ar) sutartyse įsakmiai nustatytus atvejus, kai Kredito unija privalo perduoti pranešimą Klientui asmeniškai. Informacija, kuri sudaro Kredito unijos paslaptį, gali būti perduodama tik asmeniškai Klientui.
5. Šalių perduoti pranešimai laikomi gautais:

* jei pranešimas perduotas žodžiu (įskaitant ir telefonu) – jo pasakymo momentu;
* jei pranešimas įteiktas tiesiogiai – jo įteikimo dieną;
* jei pranešimas išsiųstas paštu – praėjus 5 kalendorinėms dienoms (siunčiant už ar iš Lietuvos Respublikos ribų – 14 kalendorinių dienų) nuo jo išsiuntimo dienos;
* jei pranešimas išsiųstas elektroniniu paštu, telefonu, kitomis telekomunikacijų priemonėmis, elektroninio ryšio priemonėmis – jo išsiuntimo (perdavimo) dieną, jei jis buvo gautas darbo valandomis, arba artimiausią darbo dieną, jei išsiuntimo (perdavimo) dieną jis buvo gautas ne darbo valandomis;
* jei pranešimas paskelbtas Kredito unijos Elektroninėje bankininkystėje – artimiausią darbo dieną pranešimo gavėjo šalyje po jo paskelbimo dienos;
* jei pranešimas paskelbtas viešai – jo paskelbimo dieną;
* jei pranešimo gavėjas patvirtino ankstesnį, negu nurodyta pirmiau, pranešimo gavimą – patvirtinimo gavimo dieną.

1. Vardas ir pavardė ar juridinio asmens pavadinimas, adresai, telefono numeriai ir kiti rekvizitai (toliau – kontaktiniai duomenys), reikalingi nurodyti siunčiant Šalių pranešimus, nurodomi Sutartyse ar kituose Kredito unijai pateikiamuose dokumentuose (paraiškose, anketose ir pan.).
2. Jeigu Kredito unija yra sudariusi tam tikrą Sutartį su daugiau nei vienu Klientu, Kredito unija turi teisę perduoti su tokia sutartimi susijusius pranešimus bet kuriam iš tokių Klientų, ir toks Klientas gautą pranešimą privalo nedelsdamas perduoti kitiems minėtą Sutartį su Kredito unija sudariusiems asmenims.
3. Jeigu Sutartyje arba kituose Kredito unijai pateikiamuose dokumentuose (paraiškose, anketose ir pan.) nėra Kliento kontaktinių duomenų, Kredito unija turi teisę perduoti pranešimą naudodamasi paskutiniais Kliento nurodytais kontaktiniais duomenimis. Jeigu Sutartyje nėra Kredito unijos kontaktinių duomenų, Klientas turi teisę perduoti pranešimą naudodamasis Kredito unijos internetinėje svetainėje nurodytais Kredito unijos kontaktiniais duomenimis.
4. Šalys privalo nedelsdamos informuoti viena kitą apie pasikeitusius savo kontaktinius duomenis. Kredito unijai pareikalavus, Klientas privalo pateikti atitinkamus dokumentus, patvirtinančius kontaktinių duomenų keitimą. Neatlikus šių pareigų laikoma, kad pranešimas, išsiųstas remiantis paskutiniaisiais kitai Šaliai nurodytais duomenimis, yra išsiųstas tinkamai, o bet kokia prievolė, įvykdyta remiantis šiais duomenimis, yra įvykdyta tinkamai. Kredito unija apie savo kontaktinių duomenų pasikeitimą turi teisę informuoti viešojo skelbimo būdu. Siekiant apsaugoti Kliento lėšas nuo galimos neteisėtos Trečiųjų asmenų veikos, Klientas taip pat privalo nedelsdamas raštu pranešti Kredito unijai apie savo asmens tapatybę patvirtinančio dokumento vagystę ar praradimą kitu būdu.
5. Kredito unija, esant galimybei, turi teisę pakoreguoti akivaizdžias Kliento kontaktinių duomenų klaidas, bei patikslinti Kliento kontaktinius duomenis pagal tam tikruose registruose pateiktą informaciją apie Klientą, ypač tais atvejais, kai Tretieji asmenys praneša apie neteisingus Kliento kontaktinius duomenis.
6. Šalys privalo nedelsdamos pateikti viena kitai informaciją apie bet kokias aplinkybes, kurios gali būti svarbios vykdant Sutartį. Kredito unijai pareikalavus, Klientas privalo pateikti šias aplinkybes pagrindžiančius dokumentus, nepriklausomai nuo to, kad ši informacija perduota viešiesiems registrams, taip pat dokumentus, liudijančius apie Kliento ar Kliento atstovo parašo pavyzdžio pasikeitimą, Kliento bankroto, restruktūrizavimo bylos inicijavimą bei iškėlimą, Kliento likvidavimą, reorganizavimą, pertvarkymą ir pan.
7. Sutartyje gali būti nustatyta, kad Šalys privalo periodiškai perduoti viena kitai tam tikrus pranešimus, susijusius su Sutarties vykdymu.
8. Jei Klientas negauna iš Kredito unijos pranešimų, kuriuos jis turėjo gauti iš Kredito unijos pagal Sutartį arba dėl kurių gavimo pateikė Kredito unijai atskirą prašymą, jis privalo nedelsdamas informuoti apie tai Kredito uniją.
9. Klientas, gavęs iš Kredito unijos pranešimą, privalo nedelsdamas patikrinti esančios pranešime informacijos teisingumą ir tikslumą, o nustatęs neatitikimus, netikslumus ar radęs kitų klaidų – nedelsdamas apie tai informuoti Kredito uniją. Šis punktas netaikomas Kredito unijos pranešimams, kurie pagal savo esmę, sutartį ar Lietuvos Respublikos teisės aktus neturi būti tikrinami ir (ar) tvirtinami Kliento.
10. Kredito unijos Klientui siunčiami pranešimai negali būti laikomi Kredito unijos pasiūlymu ir (ar) įsipareigojimu Klientui sudaryti Sutartį ar naudotis paslaugomis, išskyrus atvejus, jei Kredito unijos pranešime yra aiškiai įvardyta, kad teikiamas būtent toks pasiūlymas ir (ar) įsipareigojimas.
11. Klientas patvirtina, kad jis yra tinkamai informuotas ir prisiima galimą konfidencialios informacijos atskleidimo riziką Tretiesiems asmenims, kuri gali atsirasti pagal Sutartį siunčiant pranešimus ar bet kokią kitą informaciją elektroniniu paštu.
12. Informacija Vartotojui pateikiama valstybine (lietuvių) kalba. Klientui pageidaujant kitaip, ir Kredito unijai sutikus, informacija gali būti teikiama ir anglų ar kitomis kalbomis. Tokiais atvejais Kredito unija turi teisę reikalauti, kad Klientas atlygintų informacijos (dokumento) vertimo išlaidas į atitinkamą užsienio kalbą.
13. Kliento pranešimai pateikiami Kredito unijai turi būti sudaromi lietuvių kalba. Kredito unijai sutikus, Kliento pranešimas gali būti sudaromas kita kalba, tačiau tokiu atveju Kredito unija turi teisę reikalauti, kad Klientas atlygintų pranešimo vertimo į lietuvių kalbą išlaidas.
14. Jei Sutarties ar kito dokumento lietuviškas tekstas ir tekstas užsienio kalba nesutampa, bus vadovaujamasi lietuvišku tekstu.
15. Kredito unijai pateikiami dokumentai turi būti parengti lietuvių ir (ar) kita Kredito unijos nurodyta kalba. Jei Kredito unijai pateikiami dokumentai yra parengti užsienio kalba, tai Kredito unija turi teisę pareikalauti, kad jie būtų išversti į lietuvių ir (ar) kitą Kredito unijos nurodytą kalbą Kredito unijai priimtino kompetentingo vertėjo. Kredito unija taip pat turi teisę pareikalauti, kad vertėjo parašo tikrumas būtų patvirtintas notaro.
16. Kredito unija turi teisę pareikalauti, kad užsienyje sudaryti dokumentai būtų legalizuoti arba patvirtinti Apostille teisės aktų nustatyta tvarka, išskyrus kai Lietuvos Respublikos tarptautinėse sutartyse yra nustatyta kitaip.
17. Klientas turi teisę bet kada Kredito unijoje susipažinti su galiojančia Bendrosios sutarties bei Sąlygų, Įkainių redakcija, o taip pat su bet kokia Sutarties bei Sąlygų redakcija, galiojusia nuo Bendrosios sutarties sudarymo dienos. Minėti dokumentai gali būti skelbiami ir Kredito unijos internetiniame tinklalapyje, o jų nepaskelbus ir gavus atskirą Kliento prašymą, turi būti pateikti Klientui raštu arba naudojant kitą Kredito unijai priimtiną Patvariąją laikmeną.

# **APSAUGOS PRIEMONĖS IR VEIKSMAI KILUS NESKLANDUMAMS**

# **Kliento atsakomybė už mokėjimo priemonių ir asmens saugumo duomenų apsaugą**

1. Klientas, turintis teisę naudotis Mokėjimo priemone, privalo:

* naudotis Mokėjimo priemone, laikydamasis Mokėjimo priemonės išdavimą ir naudojimą reglamentuojančių taisyklių (Sutarčių, Paslaugų teikimo taisyklių ir šių Sąlygų);
* sužinojęs apie Mokėjimo priemonės praradimą, vagystę, neteisėtą įgijimą ar neautorizuotą jos naudojimą, taip pat apie faktus ar įtarimus, kad jo turimų Mokėjimo priemonių personalizuotus saugumo požymius sužinojo ar jais gali pasinaudoti Tretieji asmenys, nedelsdamas apie tai pranešti Kredito unijai ar jos nurodytam subjektui, laikydamasis Mokėjimo priemonės išdavimą ir naudojimą reglamentuojančių taisyklių;
* gavęs Mokėjimo priemonę privalo nedelsiant imtis visų veiksmų, kad apsaugotų personalizuotus saugumo duomenis ir sumažintų rizikas susijusias su Mokėjimo paslaugų saugumu bei išvengtų su minėta rizika susijusių galimų neigiamų pasekmių. Veiksmai, kurių rekomenduojama imtis Klientui siekiant sumažinti riziką susijusią su Mokėjimo paslaugų saugumu ir galimas neigiamas pasekmes skelbiami <https://lku.lt/saugus-paslaugu-naudojimas/>.

1. Klientas turi pareigą dėti tinkamas pastangas ir siekti apsaugoti savo duomenis ir lėšas nuo neteisėtos Trečiųjų asmenų veiklos, todėl Klientas praradęs savo asmens tapatybę patvirtinantį dokumentą ar susidūręs su bet kokiais Mokėjimo paslaugų saugumo incidentais ar kitomis aplinkybėmis, dėl kurių kyla (ar tikėtinai gali kilti) grėsmė saugiam naudojimuisi Mokėjimo priemone ar Mokėjimo paslaugomis, apie minėtas aplinkybes privalo pranešti Kredito unijai.
2. Kredito unijai nustačius galimų sukčiavimo požymių ar kilus pagrįstų įtarimų dėl sukčiavimo atvejo, siekiant apsaugoti Kliento ir Kredito unijos teisėtus interesus bei užkirsti kelią galimai žalai, Kredito unija nedelsdama imasi veiksmų. Šie veiksmai apima operatyvų susisiekimą su Klientu tikslu išsamiai išsiaiškinti galimo sukčiavimo atvejo aplinkybes ir numatyti efektyvias priemones galimoms neigiamoms pasekmėms pašalinti. Klientas įsipareigoja aktyviai bendradarbiauti su Kredito unija, pateikdamas visą reikalingą ir Kredito unijos prašomą informaciją bei dokumentus, kurie padėtų operatyviai įvertinti situaciją ir užkirsti kelią galimai žalai.
3. Klientas, pastebėjęs, kad į jo Mokėjimo sąskaitą buvo pervestos jam nepriklausančias lėšos, privalo nedelsdamas apie tai pranešti Kredito unijai. Klientas be pagrindo gavęs Mokėjimo operacijos lėšas neturi teisės disponuoti jam nepriklausančiomis lėšomis, ir privalo tokias lėšas nedelsdamas grąžinti Mokėtojui.

# **Kredito unijos iniciatyva vykdomas Mokėjimo operacijų, Sąskaitų ar priemonių blokavimas**

1. Kredito unija, o Sutartyse nustatytais atvejais ir kiti asmenys, turi teisę blokuoti Mokėjimo sąskaitą (t. y. visiškai ar iš dalies sustabdyti Mokėjimo operacijas Mokėjimo sąskaitoje) ir (ar) Mokėjimo priemonę (t. y. visiškai ar iš dalies uždrausti ja naudotis):

* dėl objektyviai pagrįstų priežasčių, susijusių su Mokėjimo sąskaitoje esančių lėšų ir (ar) Mokėjimo priemonės saugumu (pvz. neteisingai įvedamas PIN kodas);
* dėl įtariamo neautorizuoto, neteisėto ar nesąžiningo Mokėjimo sąskaitoje esančių lėšų ir (ar) Mokėjimo priemonės naudojimo arba dėl labai padidėjusios rizikos, kad Klientas gali nesugebėti tinkamai įvykdyti savo mokėjimo įsipareigojimų Kredito unijai (įskaitant atvejus, kai naudojama Mokėjimo priemonė, sudaranti galimybes pasinaudoti Kredito unijos suteikiamu kredito limitu Mokėjimo sąskaitoje);
* jeigu Klientas nesilaiko su Kredito unija sudarytos Bendrosios sutarties sąlygų, Sutarčių ar Sąlygų;
* jeigu Kredito unija turi pagrįstų įtarimų, kad Mokėjimo sąskaitoje esančiomis lėšomis ir (ar) Mokėjimo priemone gali neteisėtai ar nesąžiningai pasinaudoti ar pasinaudojo Tretieji asmenys;
* jeigu Kredito unija turi pagrįstų įtarimų, kad Mokėjimo sąskaita ir (ar) Mokėjimo priemonė gali būti naudojama arba yra panaudota pinigų plovimui, teroristų finansavimui ar kitai nusikalstamai veikai vykdyti;
* jeigu Kredito unija gauna pagrįstos informacijos apie Kliento (Vartotojo) mirtį ar Kliento, kuris nėra Vartotojas, pabaigą (išregistravimą);
* jeigu Kredito unijai pateikiama prieštaringa informacija apie asmenis, turinčius teisę atstovauti Klientui;
* jei Kredito unija sužino apie Mokėjimo priemonės vagystę ar praradimą kitu būdu, Kredito unijai įtarus ar sužinojus apie Mokėjimo priemonės neteisėtą pasisavinimą arba neautorizuotą jos naudojimą, taip pat apie faktus ar įtarimus, kad Mokėjimo priemonės personalizuotus saugumo duomenis (įskaitant Tapatybės patvirtinimo priemones) sužinojo arba jais gali pasinaudoti Tretieji asmenys;
* kai Kredito unijai yra pateikiamas Kliento, kuris nėra Vartotojas, valdymo organų (akcininkų, bendrijos narių ar kt.) prašymas ar kitas dokumentas (pvz. sprendimas), apriboti Kliento vadovo ar kitų asmenų teisę disponuoti Kliento Mokėjimo sąskaita;
* jei Mokėjimo sąskaitoje esančios lėšos areštuotos arba Kliento teisė disponuoti lėšomis apribota kitu būdu;
* Lietuvos Respublikos įstatymų, kitų teisės aktų, Bendrojoje sutartyje bei Sąlygose, Paslaugų teikimo sąlygose ar Sutartyje numatytais atvejais.

1. Šių Sąlygų 6.2.1. punkte nustatytais atvejais Kredito unija Sutartyje nurodytu būdu informuoja Klientą apie Mokėjimo sąskaitos ir (ar) Mokėjimo priemonės blokavimą ir blokavimo priežastis, jei įmanoma, iki blokuodama Mokėjimo sąskaitą ir (ar) Mokėjimo priemonę ir ne vėliau kaip tuoj pat ją užblokavusi, išskyrus atvejus, kai tokios informacijos pateikimas susilpnintų saugumo priemones ar būtų draudžiamas pagal kitus teisės aktus.
2. Skyriuje 6.2 aprašytais atvejais Kredito unija nėra atsakinga Klientui už sutartinių įsipareigojimų nevykdymą ir (ar) už bet kokią Kliento patirtą žalą ar nuostolius.
3. Kredito unija nėra atsakinga už Kliento patirtą žalą ar nuostolius jeigu, nustačius galimą sukčiavimo atvejį, Mokėjimo operacija negali būti atšaukta (pvz., Momentinis mokėjimas jau įvykdytas) arba sandoris ar ši operacija dėl jos ypatybių negalėjo būti identifikuota kaip susijusi su sukčiavimu.

# **Kliento iniciatyva vykdomas Mokėjimo sąskaitos ar priemonių blokavimas**

1. Kliento iniciatyva Mokėjimo sąskaita ir (ar) Mokėjimo priemonė blokuojama, jei Klientas raštu ar kitu Sutartyje, Sąlygose ir (ar) Paslaugų teikimo sąlygose numatytu būdu pateikia Kredito unijai atitinkamą prašymą arba praneša Kredito unijai, kad Klientui suteikta Mokėjimo priemonė yra pavogta ar kitu būdu prarasta, arba Mokėjimo sąskaitoje esančios lėšos ir (ar) Mokėjimo priemonė naudojama ar gali būti naudojama kitu neteisėtu būdu.
2. Kredito unija turi teisę reikalauti, kad Kliento žodžiu pateiktas prašymas blokuoti Mokėjimo sąskaitą ir (arba) Mokėjimo priemonę būtų vėliau patvirtintas raštu ar kitu Kredito unijai priimtinu būdu. Tuo atveju kai Klientas pateikia prašymą blokuoti sąskaitą žodžiu, Kredito unija turi teisę pateikti Klientui klausimus apie Kredito unijai žinomus Kliento duomenis.
3. Jeigu Kredito unijai kyla pagrįstų abejonių, kad minėtą prašymą (pranešimą) pateikia ne Klientas, Kredito unija turi teisę atsisakyti blokuoti Mokėjimo sąskaitą ir (ar) Mokėjimo priemonę. Tokiais atvejais Kredito unija neatsako už nuostolius, galinčius atsirasti dėl minėto prašymo (pranešimo) neįvykdymo.

# **Mokėjimo Sąskaitos ar priemonės blokavimas**

1. Kredito unija panaikina Mokėjimo sąskaitos ir (ar) Mokėjimo priemonės blokavimą (ar ją pakeičia nauja Mokėjimo priemone), kai nebelieka Mokėjimo sąskaitos ir (ar) Mokėjimo priemonės blokavimo priežasčių ir, jei blokavimas buvo atliktas Kliento iniciatyva, tik kai Kredito unija gauna atitinkamą raštišką Kliento prašymą (išskyrus atvejus, kai Paslaugų teikimo sąlygose ar Sutartyje nustatyta kitaip). Blokuotą Mokėjimo priemonę Kredito unija teisę pakeisti nauja.
2. Kredito unija neatsako už Kliento nuostolius, patirtus dėl Mokėjimo sąskaitos ir (ar) Mokėjimo priemonės blokavimo, bei nemoka Sąlygose, Paslaugų teikimo sąlygose ir (ar) Sutartyje nustatytų netesybų, jei blokavimas buvo vykdomas Sąlygose, Paslaugų teikimo sąlygose ar Sutartyje nustatyta tvarka ir esant minėtuose dokumentuose nustatytoms sąlygoms.

# **Neautorizuotos Mokėjimo operacijos ir jų sukeliami nuostoliai**

1. Jei Klientas yra Vartotojas arba fizinis asmuo, besiverčiantis ūkine komercine ar profesine veikla ir neigia autorizavęs įvykdytą Mokėjimo operaciją, ar teigia, kad Mokėjimo operacija buvo atlikta netinkamai, Kredito unijai tenka pareiga įrodyti, kad Mokėjimo operacijos autentiškumas buvo patvirtintas (t. y., kad Kredito unija tinkamai patikrino Mokėjimo priemonės, įskaitant jos personalizuotų saugumo požymių panaudojimą), ji buvo tinkamai užregistruota, įrašyta į sąskaitas ir jai neturėjo įtakos techniniai trikdžiai arba kiti Mokėjimo paslaugų teikėjo teikiamos paslaugos trūkumai.
2. Jei Klientas neigia autorizavęs Mokėjimo operaciją, kuri yra įvykdyta, Kredito unijos užregistruotas Mokėjimo priemonės naudojimas nebūtinai yra pakankamas įrodymas, kad Klientas autorizavo Mokėjimo operaciją, veikė nesąžiningai ar tyčia, ar dėl didelio neatsargumo neįvykdė vienos ar kelių 6.1.1 punkte nustatytų pareigų. Kredito unija ir atitinkamais atvejais Mokėjimo inicijavimo paslaugos teikėjas turi pateikti įrodymų, kuriais patvirtinamas Mokėtojo sukčiavimas arba didelis neatsargumas.
3. Klientui (Mokėtojui) gali tekti dėl neautorizuotų Mokėjimo operacijų atsiradę nuostoliai iki 50 (penkiasdešimties) eurų, jei tie nuostoliai patirti dėl:

* prarastos ar pavogtos Mokėjimo priemonės panaudojimo;
* neteisėto Mokėjimo priemonės pasisavinimo.

1. Klientas (Mokėtojas) neturi patirti jokių nuostolių, jeigu:

* jis iki Mokėjimo operacijos įvykdymo negalėjo pastebėti Mokėjimo priemonės praradimo, vagystės arba neteisėto pasisavinimo, išskyrus atvejus, kai jis veikė nesąžiningai;
* nuostoliai yra patirti dėl Kredito unijos, jo darbuotojo, tarpininko, filialo ar asmenų, kuriems perduotas veiklos funkcijų vykdymas, veiksmų ar neveikimo.

1. Klientui (Mokėtojui) tenka visi dėl neautorizuotų Mokėjimo operacijų atsiradę nuostoliai, jeigu Klientas (Mokėtojas) juos patyrė veikdamas nesąžiningai arba tyčia ar dėl didelio neatsargumo neįvykdęs vienos ar kelių 6.1.1 punkte nustatytų pareigų. Tokiais atvejais Sąlygų 6.5.3 punkte nustatytas didžiausios nuostolių sumos ribojimas netaikomas.
2. Jei Kredito unija iš Mokėtojo, nereikalauja saugesnio autentiškumo patvirtinimo (kaip tai yra apibrėžta teisės aktuose), Mokėtojui dėl neautorizuotų Mokėjimo operacijų atsiradę nuostoliai tenka tik tuo atveju, jeigu jis veikė nesąžiningai.
3. Po to, kai Klientas (Mokėtojas) pateikia Kredito unijai Sąlygų 5.1.1. punkte nurodytą pranešimą, Kliento (Mokėtojo) nuostoliai, atsiradę dėl prarastos, pavogtos ar neteisėtai pasisavintos Mokėjimo priemonės, tenka Kredito unijai, išskyrus atvejus, jei Klientas veikė nesąžiningai, ir šių Sąlygų 6.3.1 punkte numatytą atvejį, kai Kredito unija neatsako už nuostolius, atsiradusius dėl Kliento prašymo (pranešimo) blokuoti Mokėjimo sąskaitą ir (ar) Mokėjimo priemonę neįvykdymo. Šio punkto nuostatos netaikomos Klientui, kuris nėra Vartotojas.
4. Jeigu Kredito unija nesudaro sąlygų Mokėtojui bet kuriuo metu pranešti apie prarastą, pavogtą ar neteisėtai pasisavintą Mokėjimo priemonę, nuostoliai, atsiradę dėl Mokėjimo priemonės neautorizuoto naudojimo, tenka Kredito unijai, išskyrus atvejus, kai Klientas (Mokėtojas) veikė nesąžiningai. Šio punkto nuostatos netaikomos Klientui, kuris nėra Vartotojas.
5. Sąlygų 6.6.2 – 6.6.3 punktuose nustatytais terminais gavęs atitinkamą Kliento (Mokėtojo) pranešimą ar nustatęs, kad Mokėjimo operacija nebuvo Kliento autorizuota, Kredito unija nedelsdama, ne vėliau kaip iki kitos Kredito unijos darbo dienos pabaigos, sugrąžina Klientui neautorizuotos Mokėjimo operacijos sumą ir, kai taikytina – atkuria Mokėjimo sąskaitos, iš kurios ta suma nurašyta, likutį, kuris būtų buvęs, jei neautorizuota Mokėjimo operacija nebūtų buvusi atlikta, išskyrus atvejus, kai Kredito unija turi pagrįstų priežasčių įtarti sukčiavimą. Kredito unija taip pat užtikrina, kad Klientas (Mokėtojas) nepatirtų nuostolių dėl Kredito unijai mokėtinų arba iš jo gautinų palūkanų, išskyrus 6.5.3, 6.5.7 ir 6.5.6 punktuose nustatytus atvejus, kai atsakomybė už neautorizuotą Mokėjimo operaciją tenka Klientui.

# **Mokėjimo sąskaitos tikrinimas ir pranešimų teikimas apie neteisėtas Mokėjimo operacijas**

1. Klientas privalo ne rečiau kaip vieną kartą per mėnesį tikrinti informaciją apie Mokėjimo sąskaitoje atliktas Mokėjimo operacijas. Aplinkybė, kad Klientas nepageidavo, jog jam būtų siunčiamas Išrašas, neatleidžia Kliento nuo šios prievolės vykdymo.
2. Klientas, kuris nėra Vartotojas, privalo raštu pranešti Kredito unijai apie neautorizuotas ar netinkamai įvykdytas Mokėjimo operacijas, o taip pat apie bet kokias kitas klaidas, neatitikimus ar netikslumus Išraše. Pranešimas turi būti pateikiamas nedelsiant (per 5 (penkias) darbo dienas nuo sužinojimo apie šiame punkte paminėtas aplinkybes) ir bet kokiu atveju ne vėliau kaip per 60 (šešiasdešimt) dienų nuo tos dienos, kai Kredito unija, Kliento nuomone, atliko neautorizuotą Mokėjimo operaciją ar netinkamai įvykdė Mokėjimo operaciją.
3. Jeigu Klientas yra Vartotojas, jis privalo nedelsdamas raštu pranešti Kredito unijai apie neautorizuotas ar netinkamai įvykdytas Mokėjimo operacijas iš Mokėjimo sąskaitos, bet ne vėliau kaip per 13 (trylika) mėnesių nuo lėšų nurašymo iš Mokėjimo sąskaitos datos.
4. Jeigu Klientas Sąlygų 6.6.2 – 6.6.3 punktuose nustatytu laiku nepateikia nurodytų pranešimų, laikoma, kad jis besąlygiškai patvirtino Mokėjimo sąskaitoje įvykdytas Mokėjimo operacijas.
5. Sąlygų 6.6.2 – 6.6.3 punktuose nustatyti terminai netaikomi, jei Kredito unija nepateikė informacijos Klientui apie neautorizuotą ar netinkamai įvykdytą Mokėjimo operaciją ar nesudarė sąlygų su ja susipažinti šiose Sąlygose, Paslaugų teikimo sąlygose ar Sutartyje nustatyta tvarka.
6. Klientui, pranešusiam apie neautorizuotą Mokėjimo priemonės panaudojimą, Kliento prašymu, pateiktu ne vėliau kaip 18 (aštuoniolika) mėnesių nuo tokio pranešimo pateikimo, Kredito unija turi Klientui raštu ar kitoje Patvariojoje laikmenoje pateikti patvirtinimą apie minėto pranešimo gavimo laiką.

# **Unikalaus identifikatoriaus ir informacijos naudojimas Mokėjimo operacijoms**

1. Jeigu Mokėjimo operacijai įvykdyti Mokėjimo nurodymą inicijuojantis asmuo nurodo Unikalų identifikatorių, toks Mokėjimo nurodymas laikomas tinkamai įvykdytu, jei jis buvo įvykdytas pagal nurodytą Unikalų identifikatorių. Jeigu lėšų įskaitymui į Mokėjimo sąskaitą ar nurašymui iš Mokėjimo sąskaitos Kredito unijai pateikiamas minėtas Unikalus identifikatorius, Mokėjimo nurodymas laikomas tinkamai įvykdytu, jei jis buvo įvykdytas pagal nurodytą Unikalų identifikatorių.
2. Jeigu Mokėjimo nurodymą inicijuojančio asmens nurodytas Unikalus identifikatorius yra klaidingas, Kredito unija neatsako už Mokėjimo operacijos neįvykdymą ar netinkamą įvykdymą, tačiau, privalo imtis visų įmanomų priemonių, kad atsektų tokią Mokėjimo operaciją, ir privalo siekti atgauti tokios Mokėjimo operacijos lėšas. Kredito unija turi teisę imti iš Kliento Įkainiuose nustatyto dydžio Komisinį atlyginimą už lėšų grąžinimą.

# **Kredito unijos atsakomybė už Mokėjimo operacijos įvykdymą**

1. Jei Klientas (Mokėtojas) inicijavo Mokėjimo nurodymą, Kredito unija atsako jam už tinkamą Mokėjimo operacijos atlikimą. Jei Kredito unija gali įrodyti Klientui (Mokėtojui) ir tam tikrais atvejais – Gavėjo Mokėjimo paslaugų teikėjui, kad Gavėjo mokėjimo paslaugų teikėjas gavo Mokėjimo operacijos sumą, Gavėjo Mokėjimo paslaugų teikėjas yra atsakingas Gavėjui už tinkamą Mokėjimo operacijos įvykdymą. Jis nedelsdamas turi grąžinti Mokėtojui neįvykdytos arba netinkamai įvykdytos Mokėjimo operacijos sumą ir atkurti Mokėjimo sąskaitos, iš kurios ta suma nurašyta, likutį, kuris būtų, jeigu netinkamai įvykdyta Mokėjimo operacija nebūtų buvusi atlikta, ir užtikrinti, kad Mokėtojas nepatirtų nuostolių dėl Mokėjimo paslaugų teikėjui mokėtinų arba iš jo gautinų palūkanų.
2. Tais atvejais, kai Kredito unija, kaip Kliento (Mokėtojo) Mokėjimo paslaugų teikėjui kyla atsakomybė pagal 6.8.1, ji nedelsdama turi grąžinti Klientui (Mokėtojui) neįvykdytos ar netinkamai įvykdytos Mokėjimo operacijos sumą ir atkurti Mokėjimo sąskaitos, iš kurios ta suma nurašyta, likutį, kuris būtų, jeigu netinkamai įvykdyta Mokėjimo operacija nebūtų buvusi atlikta. Tais atvejais kai Kredito unijai kaip Kliento (Gavėjo) Mokėjimo paslaugų teikėjui kyla atsakomybė pagal Sąlygų 6.8.1, ji nedelsdama įskaito Mokėjimo operacijos sumą į Kliento (Gavėjo) Mokėjimo sąskaitą ir (ar) sudaro Klientui (Gavėjui) galimybę ja disponuoti. Jeigu Kredito unija, gavusi Klientui (Gavėjui) skirtos Mokėjimo operacijos sumą, negali jos įskaityti į Kliento (Gavėjo) sąskaitą, ji nedelsdama, ne vėliau kaip per 2 (dvi) darbo dienas, grąžina Mokėjimo operacijos sumą Mokėtojui.
3. Gavėjui ar per Gavėją inicijavus Mokėjimo nurodymą, Kredito unija veikdama kaip Kliento (Gavėjo) Mokėjimo paslaugų teikėjas, atsako Klientui (Gavėjui) už tinkamą Mokėjimo nurodymo perdavimą Mokėtojo Mokėjimo paslaugų teikėjui. Šiuo atveju, Kredito unija, veikdama kaip Kliento (Gavėjo) Mokėjimo paslaugų teikėjas, nedelsdama perduoda Mokėjimo nurodymą Mokėtojo Mokėjimo paslaugų teikėjui. Gavėjui arba per Gavėją inicijuotą Mokėjimo nurodymą perdavus pavėluotai, Kredito unija turi užtikrinti, kad Klientas (Gavėjas) nepatirtų nuostolių dėl Kredito unijai mokėtinų arba iš jo gautinų palūkanų. Kredito unija užtikrina, kad Klientas (Gavėjas) galėtų naudotis Mokėjimo operacijos suma iš karto po to, kai tą sumą gauna Kredito unija, ir užtikrina, kad Klientas (Gavėjas) nepatirtų nuostolių dėl Kredito unijai mokėtinų arba iš jos gautinų palūkanų.
4. Kai Gavėjo arba per Gavėją inicijuota Mokėjimo operacija (6.8.3 punktas), už kurią Gavėjo Mokėjimo paslaugų teikėjas neatsako pagal 6.8.3 punktą, ir Kredito unijos Klientas yra Mokėtojas, už tai Klientui (Mokėtojui) atsako Kredito unija, kuri nedelsdama turi grąžinti Klientui (Mokėtojui) neįvykdytos arba netinkamai įvykdytos Mokėjimo operacijos sumą ir atkurti Mokėjimo sąskaitos, iš kurios ta suma nurašyta, likutį, kuris būtų, jeigu netinkamai įvykdyta Mokėjimo operacija nebūtų buvusi atlikta, ir užtikrinti, kad Klientas (Mokėtojas) nepatirtų nuostolių dėl Kredito unijai mokėtinų arba iš jo gautinų palūkanų.
5. Kredito unija atlygina Klientui Komisinį atlyginimą ir palūkanas, kurie tenka Klientui dėl Mokėjimo operacijos neįvykdymo ar netinkamo įvykdymo dėl Kredito unijos kaltės ir užtikrina, kad Klientas nepatirtų nuostolių dėl iš Kredito unijai mokėtinų ar iš Kredito unijos gautinų palūkanų.
6. Už pavėluotą Mokėjimo operacijos atlikimą ar nepagrįstą lėšų Mokėjimo sąskaitoje apribojimą dėl Kredito unijos kaltės, Klientui pareikalavus, Kredito unija moka Klientui 0,02 (dviejų šimtųjų) proc. dydžio delspinigius už kiekvieną uždelstą dieną nuo pavėluotai atliktos ar nepagrįstai dėl Kredito unijos kaltės apribotos Mokėjimo operacijos sumos.
7. Kredito unija neatsako už Kliento turėtas papildomas išlaidas ar patirtus netiesioginius nuostolius (negautas pajamas, pelną ar pan.), susijusius su neįvykdyta ar netinkamai įvykdyta Mokėjimo operacija. Kredito unija atsako tik už Kliento tiesioginius nuostolius, atsiradusius dėl Kredito unijos kaltės. Kredito unija neatsako už Gavėjo ir Mokėtojo tarpusavio pretenzijas ir jų nenagrinėja išskyrus jei tai numatyta Trečiųjų asmenų (pvz. Mastercard), dalyvaujančių Mokėjimo operacijos įvykdyme, taisyklėse. Klientas gali pateikti Kredito unijai tik pretenzijas dėl Kredito unijos prievolių nevykdymo ar netinkamo vykdymo.
8. Sąlygų 6.8.1 – 6.8.5 punktų nuostatos taikomos tuo atveju, kai Klientas yra Vartotojas ir Mokėjimo operacija atliekama Valstybės narės valiuta į Valstybę narę ar iš jos. Priešingu atveju, t. y. kai Klientas nėra Vartotojas ir (ar) atitinkama Mokėjimo operacija atliekama Valstybės narės valiuta į Užsienio valstybę ar iš jos arba Užsienio valstybės valiuta, Kredito unija už netinkamą Mokėjimo operacijos atlikimą atsako tik tuo atveju, jei Mokėjimo operacija yra netinkamai įvykdyta dėl Kredito unijos kaltės ir neatsako už Trečiųjų asmenų padarytas klaidas.
9. Kredito unija turi teisę keisti techninių priemonių, saugumo priemonių, ryšio ir programinės įrangos reikalavimus, informacinių sistemų paslaugų laiką ir funkcionalumą. Reikalinga informacija skelbiama Kredito unijos interneto svetainėje.
10. Kredito unijos ar Kliento atsakomybė netaikoma esant neįprastoms ir nenumatytoms aplinkybėms, kurių asmuo, prašantis atsižvelgti į šias aplinkybes, negalėjo kontroliuoti ir kurių pasekmės būtų neišvengiamos nepaisant visų pastangų jų išvengti, arba kai tai nustato kiti Kredito unijos veiklą reglamentuojantys teisės aktai.

# **LĖŠŲ SUSIGRĄŽINIMAS IR MOKĖJIMŲ ATSEKAMUMAS**

# **Mokėjimo operacijų atsekimas ir Mokėjimo operacijų lėšų atgavimas**

1. Esant Sąlygų 6.8.1. punkte numatytoms sąlygoms Kredito unija, gavusi Kliento (Mokėtojo) ar Mokėtojo paslaugų teikėjo prašymą (jei Mokėtojas nėra Kredito unijos Klientas), pagal galimybes tarpininkauja ir imasi visų įmanomų priemonių atsekti Mokėjimo operaciją bei atgauti Mokėjimo operacijos lėšas. Kredito unija neatsako Mokėtojui, jei lėšos iš Gavėjo nebus grąžintos arba, pritaikius Gavėjo Mokėjimo paslaugų teikėjo ir (ar) Kredito unijos taikomus mokesčius už lėšų grąžinimą, bus grąžinta ne visa Mokėjimo operacijos lėšų suma. Lėšos Klientui (Mokėtojui) gali būti gražintos tik jei yra gautas Gavėjo sutikimas, išskyrus šiose Sąlygose numatytus atvejus.
2. Jei Kredito unija gauna Gavėjo (Kliento) sutikimą grąžinti į jo Mokėjimo sąskaitą per klaidą pervestas lėšas, Kredito unija grąžintas lėšas perveda Mokėtojui ir nuo pervedamos sumos turi teisę nurašyti ir kompensuoti Kliento (Gavėjo) patirtas tiesiogines išlaidas dėl lėšų įskaitymo/ nurašymo taip pat Kredito unija gali imti atlygi iš Kliento (mokėtojo) už Mokėjimo operacijos atsekimo procedūrą.
3. Tuo atveju, jei Klientas (Gavėjas) nesutinka į jo Mokėjimo sąskaitą per klaidą įskaitytas lėšas grąžinti Mokėtojui arba jų neįmanoma grąžinti dėl kitų priežasčių, Mokėtojo Mokėjimo paslaugų teikėjui prašant, Kredito unija Mokėtojo Mokėjimo paslaugų teikėjui perduoda visą turimą informaciją, kuri, Kredito unijos nuomone, yra reikalinga Mokėtojui imtis teisinių priemonių lėšoms atgauti.
4. Jei Mokėjimo operacija atlikta iš kito Mokėjimo paslaugų teikėjo ir Kredito unija gauna iš jo ar Mokėjimo paslaugų teikėjo tarpininko prašymą grąžinti į Kliento (Gavėjo) Mokėjimo sąskaitą Kredito unijoje dar neįskaitytas lėšas, kurios yra pervestos per klaidą ar apgaulės bei nusikalstamu būdu, Kredito unija, neįskaitytas į Kliento (Gavėjo) Mokėjimo sąskaitą lėšas grąžina Mokėtojo Mokėjimo paslaugų teikėjui ar jo tarpininkui, apie tai neinformuodama Kliento (Gavėjo).
5. Jei Kredito unija gauna pagrįstų įrodymų (pvz. pranešimą/ nurodymą iš teisėsaugos institucijos pareigūnų), kad lėšos Klientui (Gavėjui) pervestos apgaulės ar nusikalstamu būdu, Kredito unija, siekdama užkardyti nusikalstamą veiką, turi teisę apriboti tokių lėšų disponavimą ir (ar) vienašališkai nurašyti nuo Kliento (Gavėjo) Mokėjimo sąskaitos gautas lėšas, jei jų yra ir Mokėjimo sąskaita nėra areštuota, ir grąžinti jas Mokėtojui ar Mokėjimo paslaugų teikėjui ar jo tarpininkui.
6. Jeigu Klientui (Mokėtojui), pagal pateiktą Mokėjimo nurodymą, grąžinamos lėšos dėl nuo Kredito unijos nepriklausančių priežasčių (pvz. Gavėjas neturi Mokėjimo sąskaitos vykdoma Mokėjimo operacijos valiuta, Gavėjo Mokėjimo sąskaita uždaryta, netikslūs Mokėjimo nurodymo duomenys (pvz. nenurodytas Valstybės narės ar Užsienio valstybės banko kodas ar kiti rekvizitai, kurių reikalauja Gavėjo Mokėjimo paslaugų teikėjas), Mokėjimo nurodymą iš Kliento (Mokėtojo) Mokėjimo sąskaitos pateikė neturintis teisės atlikti asmuo (ne Klientas ar jo teisėtas atstovas (pvz. sukčiavimo atveju), esant 4.7.4. - 4.7.7. punktų sąlygoms, grąžinta suma įskaitoma į Kliento (Mokėtojo) Mokėjimo sąskaitą Kredito unijoje. Kliento (Mokėtojo) sumokėtas Komisinis atlyginimas už Mokėjimo nurodymo vykdymą negrąžinamas, o iš Kliento (Mokėtojo) Mokėjimo sąskaitos nurašomas su lėšų grąžinimu (įskaitymu) susijęs komisinis mokestis ir kitos išlaidos. Ši sąlyga taikoma nepriklausomai nuo to kiek kartų Klientas (Mokėtojas), neištaisęs ar neįrašęs visus Mokėjimo nurodymui būtinus rekvizitus, pateikia Mokėjimo nurodymą Kredito unijai.
7. Jei Mokėtojas yra valstybės ar savivaldybių įmonė, (pvz. NMA, SODRA, socialinės rūpybos skyrius ir pan.), kuri reguliariai Kredito pervedimais perveda lėšas į Gavėjų Mokėjimo sąskaitas Kredito unijoje ir Kredito unija gauna tokio Mokėtojo ar Mokėtojo Mokėjimo paslaugų teikėjo oficialų raštą dėl lėšų grąžinimo, nes Mokėjimo operacijos dėl tam tikrų priežasčių buvo atliktos per klaidą, Kredito unija vykdo tokį Mokėtojo ar Mokėtojo Mokėjimo paslaugų teikėjo prašymą ir grąžina Mokėtojui lėšas, jas nurašydama nuo Kliento (Gavėjo) Mokėjimo sąskaitos, jei tai leidžia teisės aktai.
8. Tuo atveju, jei dėl Kredito unijos kaltės lėšos buvo neteisingai įskaitytos į Kliento Mokėjimo sąskaitą arba neteisingai nurašytos nuo Kliento Mokėjimo sąskaitos, taip pat pastebėjus kitas klaidingas Mokėjimo sąskaitos operacijas, Kredito unija turi teisę ištaisyti šias klaidas be papildomo Kliento sutikimo ar jo išankstinio informavimo, net jei Kliento Mokėjimo sąskaitoje nėra lėšų. Jei Kliento Mokėjimo sąskaitoje nėra pakankamai lėšų klaidingai įskaitytoms lėšoms nurašyti, Klientas be išlygų įsipareigoja per 3 (tris) kalendorines dienas nuo Kredito unijos pareikalavimo dienos grąžinti klaidingai įskaitytas lėšas Kredito unijai.
9. Už Mokėjimo operacijos atsekimą Kredito unija ima Komisinį atlyginimą, nurodytą Įkainiuose.

# **Grynųjų pinigų grąžinimo tvarka**

1. Vykdant Mokėjimo operacijas grynaisiais pinigais, Klientas privalo pats perskaičiuoti į Mokėjimo sąskaitą įnešamus grynuosius pinigus prieš juos įmokėdamas, o paimdamas iš Mokėjimo sąskaitos grynuosius pinigus – pats perskaičiuoti vos tik juos gavęs, ir nedelsdamas pateikti Kredito unijai bet kokias pastabas arba pretenzijas, susijusias su grynųjų pinigų kiekiu ir banknotų kokybe.

# **NACIONALINĖS IR TARPTAUTINĖS SANKCIJOS**

# **Tarptautinių sankcijų taikymas ir paslaugų ribojimai**

1. Teikdama Mokėjimo paslaugas, Kredito unija įgyvendina Lietuvos Respublikos, Jungtinių Tautų, Europos Sąjungos, Jungtinių Amerikos Valstijų ir Jungtinės Karalystės ir Šiaurės Airijos kompetetingų institucijų patvirtintas tarptautines finansines, ekonomines sankcijas ir kitokio pobūdžio ribojamąsias priemones.
2. Kredito unijai teisės aktuose įtvirtina pareiga nustatyti atitinkamą vidaus politiką ir kontrolės procedūras, susijusias su tarptautinių finansinių sankcijų, ribojamųjų priemonių įgyvendinimu, todėl Kredito unija papildomai vadovaujasi vidine finansinių sankcijų politika, dėl ko vykdo nuolatinę Kliento dalykinių santykių stebėseną bei vertina atliekamas Mokėjimo operacijas. Kredito unija taiko rizikos vertinimu pagrįstą metodą, bei turi teisę apriboti ar atsisakyti teikti paslaugas ir/ ar vykdyti Mokėjimo operacijas, įskaitant, bet neapsiribojant atvejais, kai atitinkama paslauga ar Mokėjimo operacija yra tiesiogiai ar netiesiogiai susijusi su sankcionuota šalimi ir / ar prekėmis, ir / ar paslaugomis, kurioms taikomos Sankcijos, ir/ar asmenimis, kuriems taikomos Sankcijos. Kredito unija, negalėdama įsitikinti Mokėjimo operacijos teisėtumu Sankcijų kontekste, ir negalėdama įvertinti, ar Mokėjimo operacija nepažeis Sankcijų (įskaitant ir tai, ar nebus įtrauktas į Sankcijų vengimą/ apėjimą), Mokėjimo operacijos vykdyti negali.
3. Kredito unija, nustačiusi galimą Mokėjimo operacijos, sandorio ar Kliento atitiktį Sankcijoms, Sankcijų pažeidimą (vengimo, apėjimo atvejį), turi pareigą riboti finansinių paslaugų teikimą Klientui ar konkrečiai Mokėjimo operacijai (sandoriui), esant pagrįstoms priežastims įšaldyti lėšas, atsižvelgiant į konkrečią situaciją ir Sankcijas įtvirtinančių teisės aktų reikalavimus.
4. Klientas privalo neinicijuoti Mokėjimo operacijų ir nesiekti gauti lėšų, tiesiogiai ar netiesiogiai susijusių su sankcionuota šalimi ir/ ar prekėmis, ir/ ar paslaugomis, ir/ ar asmenimis, kuriems taikomos Sankcijos, taip pat privalo užtikrinti, kad Kliento ir (arba) su Klientu Susijusių asmenų veiksmai nebus tokie, kurie pažeidžia Sankcijas ar sąlygoja Sankcijų pažeidimą, įskaitant Sankcijų vengimą ar apėjimą.
5. Informacija apie tai, kokias Sankcijas įgyvendina Kredito unija ir kokie apribojimai mokėjimams taikomi, yra skelbiama viešai Kredito unijos interneto svetainėje https://lku.lt/pinigu-plovimo-prevencija/. Kredito unija turi teisę vienašališkai papildyti ar pakeisti viešai skelbiamą informaciją be išankstinio Klientų informavimo.

# **KITOS SĄLYGOS IR JŲ KEITIMAS**

# **Sąlygų keitimo tvarka ir kliento teisės**

1. Kredito unija nustato ir turi teisę vienašališkai keisti Sąlygas, Įkainius, Paslaugų sąlygas ir (ar) Bendrosios sutarties sąlygas. Apie tokius pakeitimus, kurie sunkina Kliento padėtį, Kredito unija informuoja Klientą, kuris yra Vartotojas, ne vėliau kaip likus 60 (šešiasdešimt) kalendorinių dienų iki pakeitimų įsigaliojimo dienos, o kai Klientas nėra Vartotojas – ne vėliau kaip likus 30 (trisdešimt) kalendorinių dienų iki pakeitimų įsigaliojimo dienos, jei Šalys nesusitaria kitaip. Apie pakeitimus, kurie nesunkina Kliento padėties Kredito unija turi teisę informuoti Klientą nesilaikydama aukščiau šiame punkte nustatytų terminų. Komisinio atlyginimo nustatymas už naujas paslaugas nelaikomas Kliento padėties sunkinimu.
2. Pranešimas apie Sąlygų, Paslaugų teikimo sąlygų, Įkainių ir (ar) Bendrosios sutarties pakeitimą perduodamas Klientui asmeniškai ir kartu gali būti skelbiamas viešai. Laikoma, kad Klientas sutinka su šiais pakeitimais ir pakeitimai įsigalioja nurodytą įsigaliojimo dieną, jeigu jis iki pakeitimų įsigaliojimo dienos Kredito unijai nepraneša, jog su jais nesutinka. Šiuo atveju Klientas turi teisę nedelsdamas ir nemokėdamas jokio Komisinio atlyginimo nutraukti Bendrąją sutartį iki dienos, kurią įsigalioja pakeitimai. Apie savo norą nutraukti tokią Bendrąją sutartį Klientas turi informuoti Kredito uniją raštu ar atsiųsdamas pranešimą kita Patvariąja laikmena. Tuo atveju, kai paslaugos sąlygos nustato konkrečius reikalavimus pranešimui apie Sutarties nutraukimą, Klientas turi laikytis paslaugos sąlygose nurodytų reikalavimų. Kredito unija turi teisę vienašališkai keisti Bendrąją sutartį nepriklausomai nuo tokios Bendrosios sutarties sąlygų, t. y. nepriklausomai nuo to, ar tokia Kredito unijos teisė yra nustatyta Bendrojoje sutartyje ir (ar) Bendrojoje sutartyje yra numatyta kitokia jos keitimo tvarka.

# **Sąlygų išimtys**

1. Jei Klientas nėra Vartotojas, Kredito unija ir Klientas susitaria, kad Kredito unija turi teisę netaikyti šių Sąlygų 4.6.2 - 4.6.4, 4.14.1, 3.3, 6.6.5 punktų.

# **Sutarčių galiojimas ir pabaiga**

1. Bendroji sutartis galioja neterminuotai, jeigu joje nenustatyta kitaip.
2. Vienkartinio mokėjimo sutartis galioja iki Vienkartinio mokėjimo sutartyje nustatytos Mokėjimo operacijos atlikimo datos.
3. Kitos Sutartys dėl Mokėjimo paslaugų teikimo galioja jose nustatytą terminą.
4. Klientas turi teisę nutraukti Bendrąją sutartį įspėdamas Kredito uniją apie nutraukimą ne vėliau kaip prieš 30 (trisdešimt) kalendorinių dienų iki jos nutraukimo.
5. Kredito unija turi teisę taikyti Įkainiuose numatytą Komisinį atlyginimą už Bendrosios sutarties nutraukimą, jei Klientas vienašališkai nutraukia šią sutartį, nuo jos sudarymo datos nepraėjus 6 mėnesiams.
6. Kredito unija gali nutraukti neapibrėžtam terminui sudarytą Bendrąją sutartį, pranešdama apie nutraukimą Klientui, kuris yra Vartotojas, ne vėliau kaip prieš 60 (šešiasdešimt) kalendorinių dienų, o Klientui, kuris nėra Vartotojas, ne vėliau kaip prieš 15 (penkiolika) kalendorinių dienų iki Bendrosios sutarties nutraukimo datos, išskyrus atvejus, kai įstatymai nustato kitaip.
7. Kredito unija taip pat turi teisę nutraukti Bendrąją sutartį pranešdamas apie tai Klientui šių Sąlygų 9.3.6. punkte nustatytais terminais ir tvarka, esant šioms sąlygoms:

* Kliento Mokėjimo sąskaitoje daugiau nei metus nebuvo vykdomos Mokėjimo operacijos ir (ar) nėra piniginių lėšų (jeigu Mokėjimo sąskaita pagrindinė – daugiau nei dvejus metus nebuvo vykdomos Mokėjimo operacijos ir / ar nėra piniginių lėšų);
* Klientas pažeidė Bendrosios sutarties ar kitos Sutarties sąlygas;
* Klientas Sutarties sudarymo ar vykdymo metu Kredito unijai pateikia neteisingą, ne visą informaciją arba iš viso atsisako pateikti Kredito unijai reikiamą informaciją;
* Klientas, pasikeitus Kredito unijai pateiktuose dokumentuose esančiai informacijai, nepateikia (neatnaujina) jos ir ši informacija buvo esminė sudarant Bendrąją sutartį;
* Klientas Kredito unijos pareikalavimu nepateikia duomenų apie savo finansinę būklę, jei tokie duomenys Kredito unijai būtini priimant sprendimą dėl kredito suteikimo ar kitų paslaugų teikimo;
* Klientas nepraneša Kredito unijai apie atsiradusias aplinkybes, galinčias turėti neigiamą įtaką Kliento įsipareigojimų Kredito unijai tinkamam vykdymui;
* Kredito unija turi pagrįstų įtarimų, kad Klientas yra susijęs su pinigų plovimu ar kita nusikalstama veikla;
* Kredito unija turi pagrįstų žinių, kad Klientas yra nepatikimas;
* Klientas vengia arba atsisako Kredito unijos prašymu ir nurodytais terminais pateikti informaciją apie piniginių lėšų ar turto kilmę, kitus Kredito unijos prašomus papildomus duomenis;
* Kliento narystė, kai Klientas yra Kredito unijos narys, Kredito unijoje pasibaigė dėl jo išstojimo, pašalinimo, pajaus perleidimo kitam asmeniui ar kitais narystės Kredito unijoje pasibaigimo pagrindais.

1. Kredito unija visapusiškai įvertinusi visas jai žinomas aplinkybes, turi teisę vienašališkai nutraukti Bendrąją sutartį ir dėl kitų svarbių ir (ar) esminių Bendrosios ar kitos Sutarties sąlygų ar Lietuvos Respublikos teisės aktų pažeidimų. Tokiu atveju Kredito unija turi teisę nutraukti Bendrąją sutartį nedelsdama, neįspėjusi Kliento prieš šių Sąlygų 9.3.6. punkte nurodytą terminą. Apie Bendrosios sutarties nutraukimą Kredito unija nedelsdama informuoja Klientą.
2. Kredito unija turi teisę nutraukti Bendrąjį sutartį neįspėjusi Kliento prieš šių Sąlygų 9.3.6. punkte nurodytus terminus Lietuvos Respublikoje galiojančių teisės aktų nustatytais atvejais.
3. Reguliariai už Mokėjimo paslaugas imamą Komisinį atlyginimą Klientas moka proporcingai iki Bendrosios sutarties nutraukimo dienos. Jei Komisinis atlyginimas buvo sumokėtas iš anksto, jis proporcingai grąžinamas, jei Klientas yra Vartotojas.
4. Bendrosios sutarties nutraukimas neatleidžia Kliento nuo visų įsipareigojimų Kredito unijai, atsiradusių iki jos nutraukimo dienos, tinkamo įvykdymo. Mokėjimo operacijos, inicijuotos pagal Bendrąją sutartį iki Bendrosios sutarties nutraukimo dienos, baigiamos atlikti vadovaujantis iki Bendrosios sutarties nutraukimo galiojusiomis Bendrosios sutarties nuostatomis, išskyrus atvejus, kai Kredito unija ir Klientas susitaria kitaip.
5. Kredito unija, nutraukusi Bendrąją sutartį, automatiškai perveda Kliento lėšas į Kredito unijos specialią sąskaitą, kurioje laikomos Klientų lėšos patikėjimo pagrindais.
6. Kliento lėšos pervedamos Klientui į Kliento nurodytą sąskaitą.

# **Klientų teisių gynimas**

1. Ginčai tarp Kredito unijos ir Kliento sprendžiami derybų keliu. Nepavykus ginčo išspręsti derybų keliu, ginčai sprendžiami Lietuvos Respublikos teismuose Lietuvos Respublikos įstatymų nustatyta tvarka. Jeigu Kliento, kuris pagal įstatymus nėra laikytinas Vartotoju, adresas (buveinės adresas) yra ne Lietuvos Respublikoje, derybų keliu neišspręsti ginčai sprendžiami Lietuvos Respublikos įstatymų nustatyta tvarka kompetentingame teisme pagal Kredito unijos buveinės adresą.
2. Įkainiams, Sąlygoms, Paslaugų teikimo sąlygoms ir Sutartims taikoma Lietuvos Respublikos teisė.
3. Kredito unija išnagrinėja rašytinius Klientų skundus (prašymus), susijusius su teikiamomis Mokėjimo paslaugomis ir (ar) su Klientu sudaryta Bendrąja sutartimi ne vėliau kaip per 15 (penkiolika) darbo dienų nuo skundo gavimo Kredito unijoje dienos. Kredito unija pateikia išsamų, motyvuotą, dokumentais pagrįstą atsakymą raštu popieriuje ar naudodama kitą Patvariąją laikmeną. Išskirtiniais atvejais, kai dėl priežasčių, kurių Kredito unija negali kontroliuoti, atsakymo neįmanoma pateikti per nurodytą terminą, Kredito unija išsiunčia negalutinį atsakymą aiškiai nurodydama atsakymo į skundą pateikimo vėlavimo priežastis ir terminą, iki kurio Klientas gaus galutinį atsakymą. Bet kuriuo atveju galutinio atsakymo pateikimo terminas neviršys 35 (trisdešimt penkių) darbo dienų nuo skundo gavimo Kredito unijoje dienos.
4. Klientų prašymus (skundus) Kredito unija nagrinėja neatlygintinai vadovaudamasi Kredito unijos skundų nagrinėjimo taisyklėmis.
5. Jeigu Kredito unijos atsakymas Kliento, kuris pagal įstatymus laikytinas Vartotoju, netenkina arba jeigu jam nebuvo atsakyta per 9.4.3. punkte nurodytą terminą, Klientas turi teisę per 1 (vienerius) metus nuo kreipimosi į Kredito uniją dienos kreiptis su prašymu į vartojimo ginčus ne teismo tvarka nagrinėjančią instituciją – Lietuvos banką – Lietuvos Respublikos Lietuvos banko įstatymo ir Vartotojų ir finansų rinkos dalyvių ginčų neteisminio sprendimo procedūros Lietuvos banke taisyklių nustatyta tvarka, adresas Totorių g. 4, LT-01121 Vilnius, Lietuva interneto svetainės adresas [www.lb.lt](http://www.lb.lt) .

# **Kitos sąlygos**

1. Kredito unija, teikdama Mokėjimo paslaugas ar vykdydama Mokėjimo operacijas, įgyvendindama teisės aktų reikalavimus, taip pat siekdama užtikrinti sukčiavimo, atliekant mokėjimus prevenciją tyrimą ir nustatymą, turi teisę tvarkyti Kliento asmens duomenis, o teisės aktuose nustatyta tvarka perduoti (teikti) Kredito unijos turimus Kliento asmens duomenis ir su Mokėjimo operacija susijusius duomenis tarptautinėms mokėjimo kortelių organizacijoms, informaciją apie atsiskaitymus mokėjimo kortelėmis apdorojančioms įmonėms, Mokėtojui, Gavėjui, Mokėtojo ar Gavėjo Mokėjimo paslaugų teikėjui, įskaitant Mokėjimo inicijavimo paslaugos teikėją, Sąskaitos informacijos paslaugos teikėją, Mokėjimo operacijai vykdyti naudojamos mokėjimo sistemos operatoriui, Kredito unijos tarpininkams (bankams korespondentams), priežiūros institucijai, taip pat teisėsaugos institucijoms ar asmenims, kuriems pagal teisės aktus ar sudarytas Sutartis Kredito unija privalo teikti informaciją apie Klientą.
2. Tuo atveju, jei dėl techninių sutrikimų bankomate ar kituose grynųjų pinigų išėmimo/ įnešimo terminaluose, Klientui pasinaudojus Mokėjimo priemone, grynieji pinigai Klientui neišduodami arba įnešus – neįskaitomi į Mokėjimo sąskaitą, Klientas privalo nedelsiant apie tai informuoti Kredito uniją. Kliento skundas dėl neišmokėtų arba neįskaitytų iš/ į bankomato/ terminalo lėšų nagrinėjamas laikantis šiose Sąlygose bei tarptautinių mokėjimo kortelių organizacijų taisyklėse numatytų terminų. Klientui lėšos įskaitomos į Kliento Mokėjimo sąskaitą tik po to, kai Kredito unija išnagrinėja pretenziją ir pasitvirtina techninių sutrikimų bankomate faktas.